
WERNER SÖDERSTRÖM OSAKEYHTIÖN 
KIRJAPAINOSSA PORVOOSSA 1921 



ALKULAUSE. 



Kun monien kehoituksesta olen ryhtynyt kirjan 
muotoon kokoamaan seuraavia, vuosien kuluessa 
sanomalehdessä julkaisemiani »mietteitä suomalaisesta 
pienviljelyksestä, teen sen siinä toivossa, 
että niissä esitetyt ajatukset ja kokemukset mahdollisesti 
voisivat olla laajemmallekin lukijakunnalle 
joksikin hyödyksi aikana, jolloin kymmeniätuhansia 
itsenäisiä pienviljelyksiä on maahamme muodostumassa. 
Jätän siis nämä »mietteet» maamme 
pienviljelijäin käsiin toivoen, että ne vähäiseltä 
osaltaan voisivat edistää rakkautta ja luottamusta 
maahan ja oikean otteen saamista ryhdyttäessä 
kannattavaa pienviljelystä maahamme luomaan. 

Mikkelissä, maaliskuulla 1921 



Tekijä. 



MUISTOJEN PÄIVÄNÄ. 



Tämä päivä oli tavallaan merkkipäivä Kivirannan 
pikkutilan historiassa. Oli näet kulunut 
täsmälleen kymmenen vuotta siitä, kun se 
joutui nykyisen omistajansa käsiin. 

Merkkipäiväksi käsitti sen myöskin Kivirannan 
isäntä, joka oli päättänyt pyhittää sen jonkinlaiseksi 
sekä henkisen että aineellisen elämänsä 
ja työnsä tilinteonpäiväksi. 

Astuessaan sentähden tänä varhaisena kesäkuun 
aamuhetkenä talonsa kuistille ja antaessaan 
katseensa lipua yli keväisessä vehmaudessaan 
kukoistavan puutarhan järvelle, joka kuvastimenkirkkaana 
ympäröi Kivirannan meheviä peltoja, 
ja tuntiessaan salaperäistä onnea ja tyydytystä 
katsellessaan kaikkea tätä ihanuutta, joka oli 
hänen omaansa, alkoi nuori isäntä mielessään 
tehdä vertailuja nykyisen elämänsä ja sen välillä, 
millaiseksi se olisi kaupunkioloissa muodostunut. 


Kaupungissa syntyneenä ja siellä kasvaneena, 
oli nimittäin kaupunkilaisen virkamiehen virkatuoli 

näyttänyt häntä miltei välttämättömyyden 
pakolla odottavan. Ja kun sitten lopultakin 
hänen sielussaan kaiken aikaa kytenyt rakkaus 
maahan sai hänet jättämään lupaavat 
virkatutkinnot sikseen ja antautumaan käytännölliseksi 
maanviljelijäksi, pitivät sukulaiset ja 
tuttavat häntä menneenä ja täydellisesti rappiolle 
joutuneena miehenä. Jos hän edes olisi keinotellut 
käsiinsä jonkun suuren herraskartanon 
kamppaillakseen suunnattoman velkataakan alla 
kartanonherrana, olisi sen vielä voinut käsittää 
ja miltei antaa anteeksikin, mutta kun hän ennemmin 
osti täältä Savon sydämestä pikkutilan, 
johon hänen varansa riittivät ja ryhtyi siellä sitä 
itse hoitamaan, silloin ryhtyi hän johonkin sivistyneelle 
ihmiselle tuiki sopimattomaan tekoon, 
jota ennemmin tai myöhemmin seuraisi katkera 
katumus. 

Nyt oli tuosta ratkaisevasta askeleesta kulunut 
kymmenen vuotta. Oliko hän sitä kertaakaan 
katunut? 

Olisiko hän ollut onnellisempi märehtiessään 
lakimiehen pölyisiä asiakirjoja tai kilpaillessaan 
jossain virastossa esimiehensä suopeasta hymystä 
tai saadessaan pankkiherrana ylpeällä eleellä »hakata» 
jonkun poloisen huonon vekselin? 

Ei, ja tuhat kertaa ei! 

Vilpittömän itsetutkistelun jälkeen saattoi hän 
rehellisesti vakuuttaa, ettei hän ollut ottamaansa 
askelta kertaakaan katunut, vaan oli päinvastoin 

päivä päivältä yhä enemmän ihastunut ja kiintynyt 
työhönsä. Ja kenelläpä oikeastaan onkaan 
ihanampi työ kuin maanviljelijällä. Millään alalla 
ei niin välittömästi joutunut näkemään työnsä 
tuloksia. Jos näit vaivaa, jännitit hiukan ylimääräisesti 
voimiasi, heti sait iloita entistä rehevämmästä 
kasvusta, entistä runsaammasta sadosta. 
Maan eteen uhrattu työ ei milloinkaan 
mennyt hukkaan. Ja tämä tietoisuus, jos mikään, 
oli omansa kannustamaan yhä uusiin ponnistuksiin. 


Toista niin vapaata ja itsenäistä työalaa ei 
varmasti myöskään ollut. Ei tarvinnut ketään 
pokkuroida eikä liehakoida päästäkseen nousemaan 
yhtä virkaporrasta ylemmä, ei, maalla 
sitä oli oma herransa, jonka menestyminen riippui 
yksinomaan omasta kyvystä ja ahkeruudesta. 
Ei ollut pahansuopia kadehtijoita ympärillä, jotka 
muualla katkeroittivat jokaisen askeleen, ei mitään 
pikkumaista saivartelua ja joutavaa sekaantumista 
toisen asioihin. Maalla oli alati välittömässä 
kosketuksessa vain suureen luontoon, 
jonka jalostava vaikutus kohotti mielen kaikesta 
matalasta ja ahtaan pikkumaisesta. 

Kivirannan nykyistä isäntää oli kymmenen 
vuotta sitten peloiteltu sillä, että hän maalla 
tulisi vallan maatumaan, kadottamaan kaikki 
jalommat harrastukset ja pyrinnöt. Miten väärä 
tuokin uhkaus oli ollut. Vasta täällä, vapaan 
luonnon keskellä oli hänen näköpiirinsä päässyt 

vapaasti laajenemaan ja hän oli alkanut paremmin 
ymmärtää elämää ja sen kohtaloita. Hän oli 
oppinut, että elämää, syvää, hehkuvaa elämää 
sykki kaupungin muurien ulkopuolellakin, vieläpä 
useimmiten terveempänä, syvällisempänä ja 
aidompana. Puheet maatumisesta olivat vain 
tietämättömien tyhjiä laverteluja. 

Mitä tiesi esim. kaupunkilainen isänmaasta? 

Tyhjä, kirjoista opittu iskusana, sillä olihan 
mahdotonta todella kiintyä kivikatuun tai vuokrakasarmiin! 
Vasta täällä, saatuaan omin käsin 
muokattavakseen kolkan tuota isänmaata, vasta 
täällä oli hänellekin täysin selvinnyt tuon käsitteen 
koko merkitys. Nyt hän ymmärsi, mikä 
tenhovoima todella sisältyi käsitteeseen isänmaa, 
ymmärsi, että todella saattoi ja täytyi kiintyä 
isänmaahan katkeamattomin sitein, että se kävi 
rakkaammaksi ja läheisemmäksi kuin mikään 
muu, kosketellen ihmisrinnan eheimmin helähteleviä 
kieliä: uhrautuvaisuutta ja suojelevaa 
rakkautta. 

Ikinä hän ei voinut myöntää, että maalaiselämä 
maadutti, joka täällä maatui — ja niitäkin 
tietenkin oli — se olisi varmasti maatunut 
kaupungissakin, pinttynyt poroporvarilliseksi pikkusieluksi, 
jonka maailma ei ulottunut paljon 
omaa katuaan ulommaksi. Ei, ken yleensä vain 
maailmassa pyrki saamaan jotakin aikaan, hän 
ei voinut maalla maatua, siksi monipuolista ja 
tuhansia harrastuksia ja uusia yrityksiä täysi 

maamiehen ammatti oli. Reipas aherrus ulkona 
pelloilla ja puutarhassa piti sekä sielun että ruumiin 
terveenä ja mieli säilyi iloisena ja vastaanottavana 
kaikelle kauniille. 

Kuta tarkemmin hän asiata mietti, sitä varmemmaksi 
Kivirannan nuori isäntä tuli siitä, 
ettei hän vaihtaisi nykyistä elämäänsä mihinkään 
muuhun. Mitä olisi ylhäisinkin asema sen hiljaisen 
onnen ja rauhan rinnalla, minkä Kiviranta 
hänelle tarjosi ja mikä muu työala olisi 
voinut tarjota hänelle niin monta eheän ilon 
aihetta. Täällä hän tunsi joka puun ja joka pensaan, 
joka peltoa hän oli omin käsin ollut raivaamassa 
ja joka hikihelmen ne palkitsivat hänelle 
vehmaalla kasvulla ja ihanalla kukinnalla. Oliko 
näin ollen kumma, jos hän vuorostaan rakasti 
ja helli joka kortta, joka täällä kasvoi, ja tunsi 
olevansa katkeamattomin sitein liittynyt juuri 
tähän pieneen, syrjäiseen isänmaansa kolkkaan. 

Ei, hän tunsi varmasti, ettei hän ollut erehtynyt 
kymmenen vuotta sitten pienviljelijäksi ruvetessaan, 
hän tunsi, että hän vain tätä tietä 
oli voinut saavuttaa sen työn tuottaman ilon ja 
tyydytyksen, joka 011 korkein onni, minkä elämä 
saattaa tarjota. 



MIKSI PIENVILJELIJÄKSI? 



Suunnitellessaan kymmenen vuotta sitten tulevaisuuttaan 
ja päätettyään lopullisesti antautua 
maanviljelijäksi tuli Kivirannan nykyiselle isännälle 
ratkaistavaksi toinen tärkeä kysymys: suurviljelys 
vai pien viljelyskö? Suuren tilan omistamiseen 
eivät tosin hänen varansa olisi riittäneet, 
mutta tarpeellisen luoton saanti ei olisi ollut hänelle 
vaikeata, joten valinta oli hänelle jotenkin vapaa. 

Luonnollisesti pitivät useimmat hänen sukulaisistaan 
ja tuttavistaan selviönä, että suurviljelys 
oli ainoa hänelle mahdollinen. Eihän 
opillista sivistystä saanut henkilö voinut maatalouteen 
muuten puuttua, kuin korkeintaan antamalla 
määräyksiä kartanonsa konttorissa ja 
joskus ratsain tarkastelemalla viljelyksiään. Lisäksi 
väittivät nämä tietoviisaat myöskin, että 
suurviljelys oli ainoa, joka kannatti, sillä maanlaatu 
Suomessa muka oli niin karua, että maata 
täytyi olla paljon, jotta siitä edes jotakin saisi, 
pien viljelys oli muka vain joidenkin intoili jäin 
kypsymättömiä haaveita. 

pusaavutusten kanssa, saatoimme kuitenkin täälläkin 
päästä varsin kunnioitettaviin tuloksiin, 
siitä oli näkyvinä todistuksina erittäin, kukoistavat 
pien viljelykset eri tahoilla maata. Jos vain 
oppisimme niin viljelemään maatamme, että saisimme 
siitä irti viimeisenkin jyvän, minkä se 
saattoi antaa, silloin ei meillä varmaankaan enää 
olisi syytä valittaa maaperän karuutta. 

Tähän saavutukseen ei suurviljelys kuitenkaan 
koskaan tulisi pystymään. Ei ollut ajateltavissa, 
että suurviljelyksellä mitenkään jaksettaisiin pitää 
sellaista työvoimaa, joka oli tarpeen äärimmäisen 
satotuloksen saavuttamiseksi, välttämättömyyden 
pakosta täytyi suurviljelyksessä paraimmillaankin 
työt suorittaa päällisin puolin ja 
siis tuloksenkin olla sitä mukaa vain osan siitä, mitä 
se voisi olla. Eikö näin ollen ollut viisaampaa 
voimaperäisen viljelyn avulla pusertaa pieneltä 
alalta sama satomäärä, minkä tuottamiseen suurviljelys 
tarvitsi laajat alat ja suunnattoman 
työvoiman? Siltä hänestä ainakin tuntui ja lisäksi 
oli hänestä ilmeinen vääryys ahnehtia maata 
enemmän, kuin mitä jaksoi kunnollisesti viljellä. 
Mitä iloa ja hyötyä oli maan pelkästä omistamisesta, 
kun sen antoi maata käyttämättömänä ja 
mitään tuottamatta! Siinä piili yhteiskunnallinen 
epäkohta, jota jatkamassa hän ei ainakaan halunnut 
olla. 

Yleensä työ ilman aatteellista pohjaa oli hänelle 
vastenmielistä ja suurviljelys edusti hänen mieles- 

jotain aikansa ollutta, jonka vähitellen täytyi 
väistyä uuden suunnan tieltä ja tämä uusi suunta 
maataloudessa oli epäilemättä pien viljelys. Olihan 
pien viljelys ilmeisesti se päämäärä, johon sekä 
yhteiskunnallinen että kansantaloudellinen kehitys 
maatalouden alalla pyrki. Siihen viittasivat kaikki 
oireet ja sen onnellisempaa ratkaisua maakysymykselle 
oli mahdoton löytää. Tiesihän pienviljelijäliikkeen 
voitollinen leviäminen yhä useamman 
kansalaisen pääsemistä oman kodin haltiaksi ja 
kuta useampia tällaisia itsenäisiä pikku koteja 
kohosi järviemme rantamille, sitä useampi nyt 
hyödytönnä lepäävä maa-alue tuli raivatuksi 
täyteen kukoistukseensa ja sitä etäämmälle kaikkoutui 
puute ja taloudellinen ahdinko koko maasta. 

Tämän tulevaisuudenkuvan toteutumisen edellytyksenä 
oli kuitenkin, että käytännössä vakuuttavasti 
osoitettiin pien viljelyksen maassamme 
kannattavan. Oli näytettävä teossa, että Suomessakin 
oli järkiperäisellä työllä pienestäkin 
maa-alasta mahdollista saada siksi runsas sato 
että viljelijä perheineen saattoi siinä elää, vieläpä 
vaurastuakin. Tämä taas oli niiden tehtävä, 
joiden sydämiä lämmitti voimakas usko maahan 
ja sen mahdollisuuksiin. Heidän tuli omalla 
esimerkillään innostaa toisia ja siten vähitellen 
johtaa olot uutta kehityskautta kohti. 

Nämä näkökohdat olivat kymmenen vuotta 
sitten saattaneet hänet vastoin useimpien neuvoja 
antautumaan pienviljelijäksi, jonka työ paitsi 



14 



kaikkia maatalouden viehätyksiä, vielä sisälsi 
aatteellisen pohjan, jota ilman hän ei saattanut 
elämäntehtäväänsä ajatella. Kuluneet vuodet 
olivatkin tehneet hänet yhä varmemmaksi siitä, 
että hän oli tämänkin valinnan oikein ratkaissut. 
Pien viljely s oli, sen hän nyt tiesi omasta kokemuksestaan, 
ihanteellisin maatalouden muoto. Se 
oli omansa luomaan itsenäisiä, onnellisia ihmisiä, 
jotka olivat täysin riippumattomia kaikista ajan 
heilahduksista, sillä he tekivät itse työnsä ja 
tulivat omillaan toimeen. Onnellinen se maa, 
joka on lukuisain pienviljelijäin asuma ja viljelemä, 
sen vainiot kukoistavat kuin puutarhat ja 
siinä vallitsee tyytyväisyys ja hyvinvointi. 



OPILLINEN SIVISTYS JA MAATALOUS. 



Palautellessaan näin mieleensä kaikkia niitä 
syitä, joita kymmenen vuotta sitten oli esitetty 
hänen maanviljelijäksi antautumistaan vastaan 
tuli Kivirannan isäntä jälleen kiinnittäneeksi 
huomiotaan tuohon usein toistettuun väitteeseen, 
ettei opillista sivistystä saanut henkilö muka sopisi 
maanviljelijäksi. 

Oliko siis jokin ristiriita olemassa opillisen 
sivistyksen ja maatalouden välillä? 

Siltä todellakin ensi katsannolla näytti. 

Olihan perin harvinaista, että esim. joku ylioppilassivistyksen 
saanut, jolla siis oli tilaisuus 
johonkin »parempaan», antautui käytännölliseksi 
maanviljelijäksi. Ja jos tuollainen tapaus sattui, 
pidettiinhän sitä silloin yleisesti todistuksena siitä, 
että asianomainen tavalla tai toisella oli joutunut 
hunningolle, eikä enää kelvannut mihinkään muuhun. 
Olihan lisäksi aivan yleinen piirre ainakin 
meillä, että jos maalaisnuorukaiset ja -neitoset 
pääsivät käymään koulua ja saamaan hiukan 
korkeamman opillisen sivistyksen, niin he heti 

hylkäsivät vanhempiensa ammatin pyrkien kiertoja 
kansakoulunopettajiksi, neuvojiksi, konekauppiaiksi 
tai yleensä mihin muuhun ammattiin 
tahansa, mutta maatalouden palvelukseen eivät. 

Eikö siis maatalous ollut ala, jolla hedelmällisesti 
saattoi käyttää hyväkseen syvällisempiä 
tietoja? Eikö käytännöllisellä maanviljelijällä ollut 
mitään hyötyä kirjatiedoista, avarammasta maailmankatsomuksesta? 


Olihan toki. Juuri maamies, jos kukaan oli 
tietojen, laajojen ja monipuolisten tietojen tarpeessa. 
Sen aavisti Kivirannan nykyinen isäntä 
jo silloin ja sen tiesi hän nyt omasta kokemuksesta. 
Sivistystä, sekä ammatillista että yleistä, 
sitä maatalous juuri kaipasi, sen puutteessa 
kehitys maaseudulla kulki niin hitaasti eteenpäin, 
potkittiin niin kauan yhdellä kohtaa. 

Aivan joka alalla tuo puute tuntui. Ammatillisessa 
suhteessa suomalainen maanviljelijä yleensä 
ei koskaan ollut aikansa tasalla, aina hän tulla 
kompuroi perässä. Hän käytti vanhentuneita 
koneita ja työaseita, noudatti isiltä perittyjä 
viljelystapoja ja viljeli vuodesta vuoteen vanhoja 
huonosatoisia vilja- ja perunalaatujaan, vaikka 
runsastuottoisempia olisi ollut saatavissa. Ja 
mistä tämä johtui muusta, kuin tietämättömyydestä. 
Suomalainen maanviljelijä ei yleensä 
lukenut ammattilehtiä, jotka olisivat pitäneet 
hänet kehityksen kanssa tasoissa. Uudistukset 
saavuttivat hänet vasta, kun ne virallista tietä 

maanviljelysseurojen ja niiden neuvojien kautta 
häneen paukutettiin ja silloin ne eivät enää 
olleet kaikkein tuoreimpia, sillä virkakoneisto 
pyörii aina hitaasti. 

Ei, aikansa kehityksen tasalla saattoi maamies 
pysyä ainoastaan itse hankkimalla tietoja itselleen, 
seuraamalla ammattilehtiä ja kirjallisuutta. Vain 
siten hän sai tiedot tuoreina ja kykeni seuraamaan 
uusia virtauksia niiden lähtökohdasta alkaen. 
Mutta tämä edellytti tiedonjanoa ja henkistä 
joustavuutta, jota suomalaisessa maamiehessä ei 
vielä yleisesti ollut ja jonka herättämiseen juuri 
korkeampi pohjasivistys oli välttämätön. 

Korkeamman sivistyksen ja tietojen puute 
tuntui maaseudulla niinikään kunnallisen elämän 
alalla. Aivan yleistä oli, että kunnassa kaikki 
edes vastuullisemmat tehtävät ja luottamustoimet 
kerääntyivät muutamien harvojen kykenevien 
ja tietorikkaiden niskoille, joille siten kertyi niin 
suuri työtaakka, että sitä oli miltei mahdoton 
täysin menestyksellä hoitaa. Seurauksena tästä 
oli, että nämä muutamat, jotka aina saivat olla 
tulessa, väsyivät ja rasittuivat ja siitä joutuivat 
kärsimään sekä he itse että kunnan yleiset asiat. 
Jos sen sijaan kunnassa yleinen sivistystaso olisi 
korkeampi voitaisiin toimihenkilöitä useammin 
vaihtaa ja toimet jakaa useampiin käsiin, eduksi 
sekä asianomaiselle itselleen, että kunnalle kokonaisuudessaan. 

Tarkkaan oli Kivirannan isäntäkin saanut kaikki 
tietonsa käyttää ja monesti oli hän tullut kokemaan, 
miten riittämättömät ne olivat, mutta 
kun ei sellaisiakaan ollut pitäjässä monella, sai 
hän retustaa mukana joka paikassa ja siinä pyrki 
väkisinkin harrastus väsähtämään. — 

Mutta jos asia näin oli, jos maaseudulla siis 
tietojen ja korkeamman sivistyksen puute tuntui 
vähin kaikkialla, miksi sitten maaseudun nuoret 
opinteille päästyään hakeutuivat maalta pois? 

Siihen oli oikeastaan montakin syytä, oli syytä 
sysissä jos sepissäkin. Täytyi myöntää, että tapa, 
jolla oppikouluissamme opetusta annettiin oli 
omansa jossakin määrin vieroittamaan opiskelijoita 
käytännöllisestä elämästä ja ennen kaikkea 
juuri maalaisoloista, sillä niin puhtaasti tieteellisiä 
tarkoitusperiä silmälläpitäen se oli suunniteltu. 
Olihan tosin toisaalta luonnollista, ettei korkeampaan 
tieteelliseen opiskeluun tähtäävä oppilaitos 
voinut tarjota mitään ammattiopetusta maataloudessa, 
se oli taas toisten laitosten, kuten maanviljelyslyseoiden 
tehtävä, mutta yhtä luonnotonta 
oli toisaalta, että maassa, jonka pääelinkeino 
maanviljelys oli, ei kahdeksanluokkaisen lyseon 
tai yhteiskoulun läpikäynyt henkilö monesti todellakaan 
tiennyt kasvoivatko nauriit puussa vai 
maassa. Hyvällä tahdolla täytyi voida löytää 
siksi paljon kosketuskohtia tieteellisen opiskelun 
ja käytännöllisen elämän välillä, että opiskelutyö 
saataisiin nykyistä läheisemmin liittymään elävään 

elämään, sen tieteellistä pätevyyttä silti vähentämättä. 
Ilahduttavia oireita tähän suuntaan olikin 
jo ilmennyt, joskin ne edistyivät valitettavan 
hitaasti. 

Väärin olisi kuitenkin syyttää pääasiassa oppikouluja 
siitä, että maalaisnuoriso on uskoton 
kotikonnulleen, suurin syy on kyllä syvemmällä. 
Siihen on syynä koko meidän kansamme nykyinen 
henkinen olemus, meidän liian nuori, liian pinnallinen 
sivistyksemme. Me olemme nousukaskansaa, 
ajamme takaa sellaista, minkä luulemme 
olevan hienoa ja — erehdymme usein. Me luulemme 
vielä yleisesti, että »herra», joka istuu 
kansakoulussa pöydän takana paukuttamassa 
aakkosia koviin kalloihin, on hienompi ilmestys 
kuin »talonjussi» joka savisena astelee auransa 
kurjessa, ja sen harhaluulon mukaan me vielä toimimme. 
Me emme vielä ole kohonneet kansakuntana 
sille sielullisen sivistyksen asteelle, että 
osaisimme jokaisen tunnollisen ja omantunnontarkan 
työn arvottaa yhtä korkealle, takertumatta 
arvostelussamme asiaan nähden merkityksettömiin 
ulkonaisiin seikkoihin. 

Kysymys on siis pohjimmiltaan sivistyskysymys, 
joka on riippuvainen kansamme yleisestä sivistystasosta. 
Sikäli kun opimme ymmärtämään, 
että työn arvo ei riipu siitä, miten hienoissa vaatteissa 
sen tekijä esiintyy, vaan siitä, miten kunnollisesti 
hän työnsä tekee, sikäli myös maaseudun 
nuoret oppivat kunnioittamaan vanhempiensa 

ammattia, eivätkä heti hiukan suuremman tietomäärän 
saavutettuaan pyri siitä pois, vaan uhraavat 
voimansa maaseudun eteen sen sekä henkiseksi 
että aineelliseksi kehitykseksi. 

Tällä ei kuitenkaan pyritä siihen, että maaseudun 
nuorten pitäisi olla jollakin tavoin turpeeseen 
sidottuja. Ei, seuratkoon päinvastoin 
jokainen luontaisia taipumuksiaan, mutta siihen 
meillä on pyrittävä, etteivät nuoret hylkää maaseutua 
vain tavan vuoksi ja luulossa, ettei maatalous 
muka ole tarpeeksi hienoa hommaa lukeneellekin 
henkilölle, sillä se on erehdys, joka vain todistaa 
nousukasmaisuutta ja alhaista sivistystasoa 
niin yksilössä kuin kansakunnassakin. 



KIVIRANTA KYMMENEN VUOTTA SITTEN. 



Seisottuaan näin hetkisen mietteisiinsä vaipuneena 
talonsa kuistilla laskeutui Kivirannan 
isäntä portaita alas ja lähti astelemaan kohti 
n. s. näköalavuorta, joka oli peltoaukeaman ylä-
eli pohjoislaidassa oleva hiukan korkeampi kunnas. 

Sinne saavuttuaan istahti hän kiviselle paadelle, 
sytytti savukkeen ja syventyi ihailemaan varhaisen 
aamun kirkkaudessa hymyilevää maisemaa. 

Ja hymyilevä oli todellakin maisema, joka 
tänne näkyi ja laaja. Ensin rantaan loivasti 
viettävät pellot, niiden keskellä talo rakennuksineen 
puiston ja puutarhan ympäröimänä, sitten 
läikkyvä järvenselkä saarineen ja lopuksi järven 
takana vastainen ranta, jossa kunnaat ja vaarat 
vaihdellen häipyivät etäisyyden siniseen autereeseen. 
Kokonaisuudessaan oli maisema tyypillinen 
suur-savolainen rantamaisema, hymyilevä, 
herttainen ja — kotoinen. 

Tähän näköalaan oli hän viehättynyt jo ensi 
kerralla täällä käydessään, tälle kunnaalle oli 
hän silloinkin noussut ja hetken ihailtuaan maiseman 

tyyntä rauhaa oli hän sielussaan tuntenut, 
että juuri tässä, tämän aurinkoisen niemen kainalossa, 
oli hänen kotinsa oleva. 

Sanotaan kyllä, ettei taloa ostaessa saisi tunnesyitä 
ottaa huomioon, olisi muka vain tarkastettava 
maanlaatua ja muita ammatillisia seikkoja, 
mutta omasta puolestaan oli hän siitä asiasta 
toista mieltä. Niin tärkeitä kuin ammatilliset 
näkökohdat olivatkin, oli kuitenkin otettava huomioon, 
että talo samalla tuli olemaan myöskin 
maamiehen koti ja kodin, todellisen kodin, saattoi 
perustaa vain paikkaan, johon saattoi kiintyä 
ruumiineen, sieluineen. 

Ja ollakseen itselleen täysin rehellinen täytyi 
hänen myöntää, että juuri tunnesyyt hänet ensinnä 
Kivirantaan kiinnittivät, jopa siinä määrin, että 
hän niiden tähden oli ollut valmis jossakin määrin 
vähäksymään niitä vaikeuksia, joita tilan tuottavaan 
viljelyskuntoon saattaminen tarjosi. 

kiviranta oli näet kymmenen vuotta sitten 
kaikin puolin tyypillinen suursavolainen pikkutalo 
täynnä suuria luontaisia mahdollisuuksia, mutta 
hoidon ja viljelyksen puolesta täydellisesti laiminlyöty. 


Siten oli maanlaatu mitä ihanteellisinta savipohjaista 
hiekkamultaa, mutta viljelysmaat niin 
täynnä kiviä ja isoja raunioita, joita ympäröivät 
leveät juolavehnäreunukset, että korkeintaan kolmasosa 
pellon pinta-alasta todellakin saattoi tulla 
kasvulle muokatuksi. Ja muokkauksen laitakin 



oli hiukan niin ja näin. Iso-isän aikaisella aatralla 
siinä lavien välykset piirrettiin auki, siemen lyötiin 
selkään ja kiveltä kivelle pomppivalla risukarhilla 
se sekoitettiin. 

Mutta siitä huolimatta maat kasvoivat. Jos 
niille oli hiukankin annettu lantaa, kasvoivat nuo 
kivien välykset viljan, jota oli suorastaan ilo 
katsella. Luonto osoitti siten runsauttaan ja 
anteliaisuuttaan, mutta ihminen ei pannut rikkaa 
ristiin raivatakseen esteitä pois ja avustaakseen 
luontoa sen ponnistuksissa yhä rikkaamman kasvun 
luomisessa, hän tyytyi miespolvet vain korjaamaan, 
mitä maa runsaudestaan omin voimin 
antoi. 

Oli toinenkin piirre, joka kymmenen vuotta 
sitten antoi Kivirannalle leimansa ja se oli aitojen 
paljous. 

Aitoja oli siellä kuten useimmilla suursavolaisilla 
pikkutiloilla, niin paljon, että niitä järkevästi 
käyttäen olisi riittänyt pienen kyläkunnan tarpeeksi. 
Niiden avulla oli viljelysmaa jaettu 
lukemattomiin mitä erimuotoisimpiin kappaleihin, 
niitä kulki pitkin ja poikin, ne muodostivat kujia 
ja karsinoita, ja olivat yleensä tiellä joka askeleella. 

Hän muisti vielä elävästi, miten hänen päästäkseen 
tälle kunnaalle, oli täytynyt kivuta vähintäin 
viiden korkean aidan yli. Ja sitten valitetaan 
vielä maatalouden kannattamattomuutta, kun 
noin suunnattomasti pannaan työtä ja kalliita 
aineita hukkaan. Kivet saavat olla koskematta 

pelloilla, mutta metsät kaadetaan aitatarpeiksi ja 
viikkokaudet vietetään kaikenlaisten joutavien 
aitauksien pystyttämisessä, ja maaperän karuus 
saa lopuksi kantaa syyn huonosta tuloksesta. 

Ojia ei silloisen Kivirannan viljelyksillä myöskään 
nähnyt kuin muutamia ja nekin sellaisissa 
paikoissa, että olisi toivonut, ettei niitäkään olisi 
siihen vastuksiksi kaivettu. Näytti yleensä melkein 
siltä, kuin olisi kaikki työt suoritettu enemmän 
maan luontaista satoisuutta vastustamaan, 
kuin sitä edistämään, siksi tarkoituksettomalta 
kaikki tuntui. 

Kiviranta tarjosi siis kymmenen vuotta sitten 
oivan kuvan siitä, miten äärettömän vähän savolainen 
pienviljelijä yleensä vielä oli hänelle tarjoutuvia 
mahdollisuuksia hyväkseen käyttänyt. Miespolvet 
oli hän samoja kiviä kiroamatta kiertänyt, 
oli tyytynyt käyttämään aatraa ja risukarhia 
ainoina peltokaluinaan ja pysytteli itsepäisesti 
kuivilla kivisillä rinnemailla jättäen syvämultaiset 
mutasuot ja vehmaat luonnonniityt pajupensaiden 
ja karpaloiden haltuun. 

Varsin edullista vaikutusta ei siis Kiviranta 
ammatillisessa suhteessa silloin tehnyt. Tarvittiin 
paljon nuorekasta voimaa ja lujaa uskoa ennenkuin 
uskalsi ryhtyä siitä tekemään nykyaikaisessa 
mielessä kannattavaa pienviljelystä. Mutta niitä 
hänellä oli kumpiakin ja se salaperäinen lumous, 
joka hänet valtasi ensi kertaa tällä kunnaalla 
seistessään, sai hänet jo silloin sielunsa silmillä näkemään 

tässä suorat, kivettömät peltosarat metsänlaidasta 
rantaan asti ja kodin, oman kodin, näki 
hän jo silloin kohoavan tuolla suurten koivujen 
siimeksessä kukkasten ja köynnösten ympäröimänä. 


Niin, hän muisti hetken, jolloin hän viljavasta 
Hämeestä toi nuorikkonsa tänne Kivirantaan, 
jonka juuri oli ostanut ja josta hän oli antanut 
mitä innostuneimpia kuvauksia. Nuori emäntä 
purskahti silloin itkuun, hän näki vain kiviä, 
raunioita, aitoja ja mahdottomuuksia kaikkialla. 

Sitä ei hän, Kivirannan isäntä, taas saattanut 
käsittää. Hän ei nähnyt mahdottomuuksia 
missään, kivet olivat vain tilapäisiä, työllä poistettavia 
esteitä ja noidenkin raunioiden kohdalla 
hän jo aivan selvästi näki kauniin kukkaistarhan. 
Niin luja olikin hänen luottamuksensa ja niin 
hymyilevät Kivirannan koivut ja kunnaat, että 
pian kyynel kuivui nuoren emännänkin silmästä 
ja hänkin alkoi siitä hetkestä nähdä Kivirannan 
vain sellaisena, jollaiseksi he työllään ja rakkaudellaan 
sen tekisivät. 



ALKUVALMISTUKSET JA KIVEÄMINEN. 



Kiviranta oli siis heidän ja nyt oli siellä pantava 
uudet tuulet puhaltamaan. Työhön oli käytävä 
käsiksi täydellä todella, sillä kauniit ajatukset 
eivät saaneet jäädä pelkiksi hedelmättömiksi 
aikomuksiksi, vaan oli ne toteutettava myöskin 
käytännössä. 

Ensimmäinen tehtävä oli varman työsuunnitelman 
laatiminen, jota sitten järjestelmällisesti 
lähdettäisiin toteuttamaan. Tämä on maataloudessa 
tärkeämpää kuin monella muulla alalla. 
Järjestelmätön työ on tosin aina ja kaikilla 
aloilla turmiollista johtaen alituisiin korjauksiin, 
voiman tuhlaukseen ja lopuksi väsähtämiseen, 
mutta aivan erikoisen sopimatonta se on maataloudessa, 
jossa mahdolliset erehdykset aina tulevat 
kalliiksi korjata ja sen tähden usein tahtovat 
jäädä sillensä, tuottaen siten ainaista kiusaa 
ja hankaluutta. 

Tämän välttämiseksi tehtiin Kivirannassa ensi 
työksi viljelyssuunnitelma. Ammattimiehen avustamana 
uusi isäntä mittasi kaikki viljelykset, 

jotka sitten jaettiin sopiviin, yhtä suuriin vuosilohkoihin 
tilan tarpeet ja luontaiset edellytykset 
huomioonottaen. Tällöin laskettiin tarkalleen, 
minkä verran tultaisiin tarvitsemaan viljaa ja 
juurikasveja ihmisten ruuaksi ja minkä verran 
rehua ja viljaa eläimille. Vielä otettiin huomioon, 
minkä verran rehua ja lantaa oli käytettävissä 
ja miten se tarkoituksenmukaisimmin oli jaettava. 

Näin päädyttiin viimein suunnitelmaan, jonka 
mukaan tilan kovat maat jaettiin yhdeksään 
vuosilohkoon, joissa kasvivuoroitus oli seuraava: 

1. Kesanto. 

2. Ruis. 

3. Juurikasvit. 

4. Kevätvilja ja heinänsiemen. 
5—7. Heinä. 

8. Kaura. 

9. Hernekaura. 

Näiden yhdeksän vuoden kuluessa annettiin 
karjanlantaa ainakin kahdesti, nimittäin rukiille 
ja kevätviljalle ja apulannoitusta samoin kahdesti, 
juurikasveille ja hernekauralle. Tilalla 
olevat suomaat, jotka eivät tarvinneet karjanlantaa, 
järjestettiin omaan kiertoonsa, jossa vaihteli 
kaura ja monivuotinen nurmi. Kun vielä 
puu- ja kasvitarhaa varten oli tonttimaan ympäriltä 
eroitettu omat lohkonsa, oli suuntaviivat 
vedetty ja työ saattoi alkaa. 

Tehty viljelyssuunnitelma tarjosi monta käytännöllistä 
etua, vaikka sitä ei voinutkaan pitää 

aivan lopullisena. Kesanto esimerkiksi, oli 
voimaperäisessä pienviljelyksessä liikaa tuhlausta 
ja tulisi se aikaa myöten vaihtumaan puoliksi 
vihantarehu- ja puoliksi suviruisviljelykseksi, mutta 
siksi kunnes maat oli saatu kuntoon oli se välttämätön. 
Suunnittelemalla kuitenkin kierto yhdeksänvuotiseksi 
saatiin vuosilohkot mahdollisimman 
pieniksi ja joutui siten mahdollisimman 
vähän maata kerrallaan makaamaan joutilaana 
kesantona. Täten jakautuivat myöskin maan 
raivauskustannukset yhdeksän vuoden osalle, joten 
eivät nekään käyneet niin rasittaviksi. 

Niin, raivauskustannukset. Vaikka kyseessä 
olikin miespolvia viljellyt »pellot», saattoi todella 
puhua raivaamisesta, kun lähti silloisen Kivirannan 
maista peltoa tekemään. Maat olivat 
kiviä täynnä. Pienempiä, tuollaisia miehen-nostannaisia 
oli kyllä kerätty raunioihin, mutta 
rauniot oli tehty keskelle peltoa ja kaikki suuremmat 
kivet olivat uskollisesti paikoillaan, niihin 
ei kukaan entisistä viljelijöistä ollut kajonnut. 
Yleisenä mielipiteenä koko paikkakunnalla tuntuikin 
olevan, ettei suurempaa tyhmyyttä voinut 
kukaan tehdä, kuin ruveta raivaamaan kiviä 
pellosta pois. Sillä suorastaan turmeli koko 
pellon, maaperä kävi kuivaksi ja kylmäksi. Vakavasti 
ystävälliset naapurit varoittivatkin Kivirannan 
uutta isäntää ryhtymästä niin turmiolliseen 
toimenpiteeseen. 

Mutta hän ryhtyi siihen kuitenkin. Paukahdellen 

lensivät suuret kivet hajalle, toisia haudattiin, 
pienemmät vivuttiin kangeilla pinnalle ja 
lopuksi vedätettiin koko rykelmä ja vanhat rauniot 
sen mukana pellolta pois. Sitten kaivettiin 
suorat ojat metsänrajasta rantaan saakka ja niin 
muodostui vähitellen suora, kivetön peltosarka 
toinen toisensa viereen, kunnes hän nyt kymmenen 
vuoden kuluttua saattoi ihailla koko pientä 
peltoaukeamaansa niin sileänä ja kauniina, kuin 
ei siinä ikinä olisi kiviä ollutkaan. 

— Niin, mikä siinä on rehkiessä ja teetellessä 
vaikka mitä hullun töitä, kun on rahaa tukuttain 
syytää ympärilleen, mutta ei se tavalliselle maamiehelle 
kannata, jonka täytyy työstään elää, 
sanoivat naapurit. 

Mutta hän saattoi helposti kumota tämänkin 
väitteen ja osoittaa, että kiven raivaaminen 
pellolta juuri oli maanviljelijälle kaikkein kannattavinta 
työtä. Eikä hän siinä kaivannut numeroita 
ja tietoviisaita laskelmia, hän vei naapurit 
pellolleen ja sanoi: 

— Katsokaa itse. Tuossa on kiveämätön 
sarka. Liioittelematta kolmas osa sen pintaa 
on kivien ja raunioiden peitossa. Sitä on mahdoton 
auralla kyntää, eikä aatra kykene maata 
kääntämään, se piirtää vain kapean juovan kivien 
ja sitkeiden juolavehnäjuurien vähin. Huonosti 
muokattu, ruohottunut ja vuosikymmeniä 
viljelty pintakerros ei jaksa enää kasvaa puoltakaan 
satoa, kun ei siihen koskaan syvemmältä 

saada käännetyksi uutta maata. Ja kolmas 
osa sarkaa on kivien peitossa, eikä kasva yhtään 
mitään. 

Tuossa vieressä on sarka, joka on kivetty. 
Sen voi kyntää auralla päästä päähän auran kertaakaan 
kolahtamatta kiveen. Siinä ei ole enää 
juolavehnänjuuret viljankasvua tukahuttamassa, 
sillä ne ovat itse kynnettäessä ja äestettäessä 
tukahtuneet. & Siinä on myöskin syvä, kuohkea 
multakerros, joka syvenee joka syksy kynnettäessä 
ja jossa kasvit viihtyvät antaen . täyden sadon. 
Ja ennen kaikkea, se kasvaa viljaa koko pinta-alallaan, 
siinä itävät ja tekevät terää nekin siemenet, 
jotka tuolla edellisellä saralla putoavat 
kivien päälle ja lahoavat siinä, tai joutuvat varisten 
saaliiksi. 

Eikö siis tämän saavuttamiseksi kannattanut 
uhrata joka syksy pari viikkoa ennen kovempien 
pakkasten tuloa kivien nostamiseen pellosta 
ja toiset pari viikkoa talvella niiden pois vedättämiseen? 
Oliko taloudellisesti kannattavampaa 
miespolvet pitää kolmasosa viljelyksiään kasvamatta 
mitään ja kaksi kolmasosaa huonossa 
kasvussa, kuin uhrata joka syksy pieni summa 
dynamiitin ja tulilangan ostoon ja ampua pois 
nuo ainaiset kiusankappaleet? 

Vastaus oli jokaiselle järkevälle ihmiselle itsestään 
selvä. 

Itse asiassa ei tuo kiveäminen ollut niin suunnaton 
työ, kuin miksi sitä Savossa yleensä luullaan. 

Savossa katsellaan kiviä jonkinlaisella 
perinnöllisellä kunnioituksella, ottamatta huomioon, 
että se mikä esi-isillemme muodosti miltei 
voittamattoman esteen, on nykyaikaisilla välineillä 
jotenkin helposti poistettavissa. Jos vielä 
ottaa tuon urakan pienissä erissä, mutta säännöllisesti 
joka vuosi suorittaakseen, ei se todellakaan 
tuottanut kenellekään ylivoimaisia vaivoja 
eikä kustannuksia. 

Ja kun sen oli kerran tehnyt, kun kivet olivat 
vedätetyt pois, oli vaiva, minkä savolaisen kuohkean 
pellon muokkaaminen tuotti, vähäistäkin 
vähäisempi. Syksyllä kynnetyn pellon kun kertaalleen 
karhilla ajoi, oli se jo hienolla murolla. 
Jos sitä vertasi esim. hämäläisen koviin savimaihin, 
oli niistä joka vuosi miltei enemmän 
muokkaamista saadakseen ne kylvökuntoon, kuin 
mitä savolaisen pellossa on työtä kiveämisin kaiken 
kaikkineen. 

Olivathan Kivirannankin pellot joitakin satasia 
maksaneet ja olihan käsi saanut puristaa 
sekä kankea että »lekan vartta», mutta ne olivat 
töitä ja kustannuksia, jotka jaettuna yhdeksän 
vuoden osalle eivät tuntuneet missään, mutta 
kuitenkin tuottivat moninkertaisen koron. 



OJITUS JA MAANMUOKKAUS. 



»Maa, pyhä maa, on perustana. Siinä on kaiken 
selkäranka. Sen täytyy kulkea edellä. Siitä 
meidän on aljettava», sanoo Rösiö. 

Ja siitä oli Kivirannassa aljettu, maa oli ensinnä 
saatava kasvukuntoon, kaikki muu sai sen 
rinnalla jäädä toiseen sijaan, sen aika tulisi kyllä 
sitten myöhemmin. Maa oli todella kaiken perustana, 
sillä mitä hyödytti hankkia runsassatoista 
jalostettua viljansiementä, ellei ollut tarjota sille 
kasvupaikkaa, joka vastasi sen vaatimuksia, tai 
mitä iloa oli korkealypsyisestä karjasta, ellei sille 
ollut antaa riittävästi ruokaa! Vasta kuu maa 
oli kunnossa, kun siitä jokainen kämmenenleveys 
antoi täyden sadon, vasta silloin oli aika 
kiinnittää huomiota noihin muihin puoliin, joiden 
menestyminen kokonaan riippui maan tuotantokyvystä. 


Pellon tuotantokyky taas riippui ennen kaikkea 
ojituksesta ja muokkauksesta. Kivirannassa ei 
savolaiseen tapaan ollut ojia lainkaan. Niitä oli 
pidetty turhina, kun pellot olivat viettäviä rantaan 

päin ja maanlaatu oli kevyttä, vettä hyvin 
läpäisevää. 

Mutta mikä oli seuraus? Tulvavedet olivat 
vapaasti saaneet juosta yläpuolella olevasta metsästä 
pellolle, tasaisilla paikoilla ja kivien salpaamana 
pysähtyi vesi pellolle, tukahuttaen varsinkin 
rukiin arat oraat ja lopuksi oli pellon alapäässä, 
jossa savinen jankko oli lähempänä, 
pohjavesi melkein pellon pinnassa. Selvää oli, 
etteivät kasvit saattaneet sellaisissa kosteussuhteissa 
viihtyä, vaan olivat ojat tasaisen kosteuden 
aikaansaamiseksi välttämättömät. 

Totta on, että Savossa löytyy sellaisiakin viljelysmaita, 
joissa ojat ovat tarpeettomia, mutta 
ne ovat jotenkin harvinaisia. Sellaisia ovat vain 
jyrkät rinnemaat, joissa maanlaatu on syvää 
hiekkaa, joka nopeasti läpäisee veden, mutta 
niissäkin on useimmiten ainakin piiriojat tulvaveden 
estämiseksi tarpeen. Nämä ovat kuitenkin 
poikkeustapauksia, yleensä ovat ojat Savon 
keveillä hiekkamulta-maillakin yhtä tarpeen, kuin 
muuallakin maassamme. 

Sitä myöten, kun kivet saatiin raivatuiksi 
tieltä pois, jaettiin siis Kivirannan pellot suorilla 
ojilla 12 metriä leveisiin sarkoihin ja niskaojilla 
estettiin tulvavedet valumasta metsästä pellolle. 
Näin saavutettiin sekä tasainen kosteus että 
samalla myöskin tuntuva helpotus kaikkien töiden 
suorittamisessa. 

Kivien raivaamisella ja ojituksella olivat perustavat 
työt tehdyt ja järkiperäinen maan muokkaus 
oli nyt mahdollinen Kivirannankin ennen 
niin kivisillä pelloilla. Jos pelto on maatalouden 
perustus, niin järkiperäinen maanmuokkaus on 
kaiken pelto viljelyksen perustus. Aivan liian 
vähän huomiota pannaan meillä yleensä maan 
muokkaukseen, vaikka sen merkityksen pitäisi 
olla jokaiselle selvän. Ei pälkähtäisi kenenkään 
päähänkään ryhtyä kasvattamaan puutarhakasveja 
maassa, jota ei olisi syksyin keväin lapiolla 
hyvin käännetty ja haravalla huolellisesti hienonnettu 
ja tasattu. Jokainen maamies ymmärtää 
puutarhakasveille vaatia vähintäin lapionpiston 
syvyydeltä kuohkeata multaa, mutta unohtaa 
tämän vaatimuksen siirtyessään puutarhasta 
pellolle. 

Pellolla riittää parin tai kolmen tuuman kyntösyvyys 
ja näin saatuun kokkareiseen, sängen- ja 
juurensekaiseen maahan sitten miten kuten sekoitetaan 
siemen ja sitten ihmetellään, miksi se 
ei kasva. Jyrää, keveän hiekkamaan tärkeintä 
työasetta, tuskin pellolla käytetäänkään, jos se 
talossa sattuisi olemaankin. Mitä sellaisesta turhasta, 
eihän pelto ole mikään puutarha, kasvaa 
se ilmankin! 

Mutta sitä se juuri ei tee, sillä kasvun nimeä 
eivät ansaitse nuo harvat kituvat korret, jotka 
horjuen kohoavat päivän tuhkaksi polttamasta 
maasta ja avuttomina koettavat tunkea juuriaan 

raakaan jankkoon saadakseen edes pisaran kosteutta 
ikuiseen janoonsa. Ei, ne eivät ole kasvua, 
ne ovat vain surullisia todistuksia ihmisen saamattomuudesta 
ja velttoudesta. Mutta myöntääkö 
ihminen syyllisyytensä? Eipä suinkaan. 
Hän syyttää kaikesta sopimattomia ilmoja, pitkällistä 
poutaa, joka polttaa kaiken ja siten hän 
tietämättään antaa uuden todistuksen huonoudestaan, 
kun hän, jonka tulisi olla luomakunnan 
herra, tunnustaakin olevansa kokonaan ilmoista 
riippuvainen! 

Miksi täytyykin näin olla? Miksi eivät pellotkin 
voi kasvaa kuin puutarha ja miksi ei ihminen 
voi olla ilmoista riippumaton, peltonsa herra? 
Niin miksi, kun kaiken tuon saavuttaminen kuitenkin 
on niin peräti yksinkertaista. Ei muuta 
kuin panna aura vuosi vuodelta kulkemaan entistä 
syvemmässä ja kun tavallinen aura ei enää 
pääse syvemmälle, niin jatkaa syvällä kulkevalla 
jankkoauralla tai panna aatra kulkemaan vaonpohjaa 
auran perässä. Kyllä siten multaa tulee 
ja multaa kasvit tarvitsevat, eivät ne kovalla 
lattialla kuivassa tuhkassa kasva. Kun tämän mullan 
sitten äkeellä hienontaa, sekoittaa siemenen 
joukkoon ja painaa sen hammas- tai kiekkojyrällä 
— sileä jyrä on vain pahennukseksi — 
tiiviiksi, silloin saa olla poutaa tai sadetta ja 
vilja kasvaa sittenkin. 

Suurviljelys ei tätä saa aikaan, sillä se ei ui etu 
missään asiassa pintaa syvemmälle, mutta pienviljelys 

siihen pystyy ja sen on se tehtävä. Pienviljelyksessä 
ei saa olla mitään eroa pellon ja puutarhan 
välillä, molemmissa täytyy pyrkiä yhä 
vain syvemmälle ja syvemmälle, sillä syvällä 
maassa piilee pien viljelyksen voima. 

Tähän oli Kivirannassakin pyritty ja vaikka 
paljon vielä puuttui, saattoi sen isäntä tyydytyksellä 
panna merkille, että hyvällä alulla jo oltiin. 
Kuivuus ei enää päässyt vaivaamaan läheskään 
kaikkia Kivirannan maita oli kesä miten 
helteinen tahansa. Ruokamulta oli siksi 
paksu, että kasvien juuret voivat vapaasti levitä 
ja pysyivät tuoreina, kun jyräämällä pakoitti 
kosteuden syvemmältä kohoamaan pintaan päin. 
Syväkyntö ja jyrääminen ne olivat peltoviljelyksen 
tärkeimmät tehtävät. Ilman syväkyntöä 
ei ollut riittävän paksua ruokamultaa ja jyräämättä 
kuivui varsinkin savolainen kevyt ja kuohkea 
maa keväisin liian äkkiä. 

Alulla siis jo oltiin ja joka syksy kyntömulta 
vain syveni. Ehkäpä tulisi kerran se aika, jolloin 
Kivirannan pellot olisivat yhtä multavat 
ja kuohkeat kuin sen puutarhakin, joka kaikesta 
huolimatta toistaiseksi oli päässyt edelle. 



KASVIVUOROITUKSEN MERKITYKSESTÄ. 



Aikansa loitompaa silmäiltyään viljelyksiään 
laskeutui Kivirannan isäntä näköala vuorelta alas 
pellolle alkaakseen kiertokulkunsa ja tarkastuksensa 
kautta koko tilansa. Hän tahtoi tänään 
tyystin punnita, mitä jo oli tehty ja mitä vielä 
tekemättä niistä valmisteluista, joiden piti johtaa 
Kivirannan muuttumiseen kannattavaksi pienviljelykseksi. 


Sopivasti joutui hän ensimmäiseksi kesantolohkon 
päähän. Syksyllä syvään kynnetty maa 
oli jo keväämmällä äestetty ja jyrätty, jotta rikkaruohon 
siemenillä oli otollinen tilaisuus itää siksi 
kuin uudelleen ehdittiin kesantomaata muokkaamaan. 
Nyt oltiinkin paraillaan siellä töissä. 
Ojat oli kaivettu ja ojamullat ajettu äkeellä hienoksi. 
Samalla oli koko maa äestetty, jolloin kaikki 
itäneet rikkaruohot olivat tuhoutuneet. Nyt oli 
lannoituksen vuoro. Talvella kuivasta suomudasta 
ja lannasta tehtyjä »pattereita» hajoitettiin 
paraillaan. Heti kun lanta oli levitetty kynnettiin 
se sekaan, minkä jälkeen maa heti äestettiin 



38 



ja jyrättiin. Sitten pitkin kesää, kun vain rikkaruohot 
nostivat päitään, taas äestettiin ja jyrättiin. 
Sitävastoin ei myöhemmin kesällä n. s. 
kertauskyntöä Kivirannassa suoritettu. Se oli 
paikallaan, jopa välttämätönkin* 
jäykkäsavisilla„ pelloilla, mutta Savon kuohkeilla 
mailla se olisi vain liiaksi maata kuivattanut. 
Uudistetuilla äestyksillä piti Savossa rikkaruohot 
hyvin kurissa ja samalla hienontui maakin säilyttäen 
jyräämisen avulla kuitenkin tarpeellisen 
itämiskosteuden kuivanakin kesänä. 

Tämä oli viimeinen vuosi, jona Kivirannassa 
käytettiin koko kesantoa. Sellaiseen ylellisyyteen 
ei näet pien viljelyksessä ole varaa. Tähän 
asti se oli kiveämisen tähden ollut välttämätöntä, 
mutta nyt kun se oli tehty ja koko huomio voitiin 
kiinnittää varsinaiseen viljelyyn, nyt täytyi 
kesantolohkonkin ruveta antamaan tuloja. Se 
kävikin päinsä ilman suurempia vaikeuksia. Keväällä 
aikaisin, heti ensimmäisen äestyksen jälkeen, 
kylvettiin toinen puoli kesantolohkoa vihantarehulle 
käyttäen runsaasti palkokasveja joukossa. 
Toinen puoli muokattiin ja lannoitettiin 
tavalliseen tapaan niin, että se juhannuksen 
aikaan oli valmis kylvettäväksi juhannus- eli 
suviruldilla, joka runsaine palkokasvi- ja kaurasekoituksineen 
antoi samana syksynä arvokkaan 
rehusadon ja hyvän rukiin seuraavaksi kesäksi. 
Heinäkuun lopulla on ensimmäiseen kesantopuolikkaaseen 
kylvetty vihantarehu valmista korjattavaksi, 

silloin se niitetään ja kuljetetaan 
pellon päältä muualle kuivumaan. Sänki äestetään, 
lanta levitetään pellolle, kynnetään, äestetään 
ja jyrätään ja sitä tehden on lohko valmis 
tavalliseen aikaan kylvettäväksi syysrukiille. 

Näin menetellen on kesantolohko antanut useita 
tuhansia (3 — 5000) kiloa ensiluokkaista rehua 
hehtaaria kohden ja on kuitenkin rukiin kasvulle 
otollisemmassa kunnossa kuin puhtaana kesantona 
oltuaan. Joskin näet korjattu vihantarehu on 
ottanut ravintoaineita maasta, on se kuitenkin 
jättänyt rukiille runsaan osansa, onpa vielä lisännytkin 
toista, jos on toista ottanut. Rukiin 
hyödyksi jää siten koko palkokasvien juurinystyröihinsä 
keräämä typpivarasto ja siinä juuri 
piilee taika, miksi ruis niin hyvin menestyy vihantarehukesantoon 
kylvettynä. 

Se on kasvivuoroitus, joka maan sadon lopulti 
määrää. Lannoitettakoon maata miten runsaasti 
tahansa, jos siinä aina viljellään vain samaa 
kasvia, niin sadot alkavat vähetä. Maa 
väsyy, se ei jaksa iät kaiket samaa kasvia kasvattaa. 
Mutta pantakoon tuohon maahan vaihteeksi 
jotain muuta kasvia ja se kasvaa lakopäänä. 
Tämä on ilmiö, jonka havaitsemme kaikkialla 
vapaassa luonnossa, mäntymetsät vaihtuvat vähitellen 
kuusimetsiksi, luonnonniityt kasvavat tänä 
vuonna erilaisia kukkia ja heinää kuin viime kesänä 
j.n. e. Kaikkialla sama vaihtelun laki. 
Vain ihminen pyrkii väkisin vuodesta vuoteen 

viljelemään samaa kasvia samassa paikassa ja 
syyttää maata, kun se ei onnistu. 

Kesantomaalta Kivirannan isäntä asteli edelleen 
ruisvainiolle. Pystynä ja mehevänä seisoi 
siinä ruis täydessä terässä valmistautuen juuri 
kukkimaan. Aaltoilevassa ruisvainiossa on jotain 
erikoisen juhlallista, on aivan kuin kuvastaisi 
se maamiehen koko työn kauneinta, täyttymystä. 
Siinä lainehtii leipä, monen ankaran 
päivätyön ja suuren huolenpidon tuloksena, mutta 
tuloksena, joka vakuuttavalla tavalla osoittaa, 
ettei työ ole ollut hukkaan heitettyä. Ja maamiehen 
mielen valtaa siinä äärellä seistessään 
voimakas kiitollisuuden ja lujan luottamuksen 
tunne, se on hänen hartaudenharjoitustaan, työn 
suurta evankeliumia. 

Rukiin jälkeen seurasi Kivirannan kasvivuoroituksessa 
juurikasvit. Tämä oli jo tuntuva 
poikkeus maassamme yleensä vallitsevasta järjestelmästä, 
jossa ruista miltei poikkeuksetta 
seurasi kolmi- tai nelivuotinen heinä ja jossa 
juurikasvit, varsinkin peruna, tuomittiin omaan 
erikoiseen jokavuotiseen lohkoonsa. Kivirannan 
järjestys tarjosi kuitenkin monta huomattavaa 
etua. Sijoittamalla juurikas vi vuoron varsinaiseen 
viljelyskiertoon vältettiin ensiksikin juurikasvien 
ainainen viljeleminen samassa paikassa, josta 
sadon huononeminen sekä laadultaan että määrältään 
oli ehdottomana seurauksena. Lisäksi oli 
juurikasvien viljely mitä tehokkain keino maan 

syvämuokkaukseksi ja rikkaruohojen perusteelliseksi 
hävittämiseksi. Olivathan juurikasvit suoranaisena 
käskijänä saapumaan pellolle kitkemään, 
haraamaan ja multaamaan, eikä sitä käskyä 
voinut laiminlyödä, jos mieli jotain maasta 
saada ja jo häpeänkin vuoksi sinne olisi tullut 
mentyä. 

Siitä olikin seurauksena, että kun juurikasvilohko 
seuraavana vuonna joutui kylvettäväksi 
ohralle, jonka sekaan kylvettiin heinänsiemenkin, 
oli maa hienoa ja syvältä kuohkeutettua. Lannoitukseksi 
juurikasveille oli annettu vain apulantaa, 
ohra sai vuorostaan karjanlantaa ja niin 
oli maa sekä muokkauksen että lannoituksen puolesta 
kunnossa kasvamaan ohran ja kolme heinäsatoa. 
Heinästä muodostivat apilaat pääosan 
sekä rehuarvonsa että maata parantavien ominaisuuksiensa 
tähden. Niiden lisänä kuului sekoitukseen 
paitsi timoteitä ehdottomasti myöskin 
koiranruohoa hyvän jälkikasvunsa tähden ja lisäksi 
nurminataa. Tässäkin seurattiin luonnon 
antamaa selvää viittausta. Ei luonnonniitystäkään 
tullut täyttä satoa vain yhdestä tai kahdesta ruoholajista, 
niitä tarvittiin useita täydentämään 
toinen toistaan, miksi siis maamies luuli pelkällä 
timoteilla ja vähäisellä apilalla sen joukossa 
saavansa kylvämästään niitystä täyden 
sadon? 

Näin kolme vuotta heinällä ollut lohko kasvoi 
kyntämisen jälkeen vielä yhden kauran ilman 

muuta, mutta sitten sille jo täytyi antaa vähän 
apulantaa, jotta se jaksaisi kasvaa toisen kauran. 
Tätä toista kauraa ei Kivirannassa myöskään enää 
käytetty puhtaana kaurana, vaan sekoitettiin 
siihen runsaasti herneitä joukkoon. Tällä saavutettiin 
se etu, että maa tuli tarkemmin käytetyksi, 
kun herne otti syvemmältä sen mihin kaura ei 
ulettunut ja siten lisäksi maahan jo tuli valmiiksi 
palkokasvibakteereja seuraavan kesanto vuoden vihantarehusadon 
auttamiseksi. 

Tämä viljelysjärjestelmä vastasi jotenkin hyvin 
Kivirannan nykyisiä mahdollisuuksia. Se 
vältti maan liiallisen uuvuttamisen yksipuolisella 
viljan viljelyllä, joka meillä yhä edelleen 
on niin tavallista ja tarjosi tilaisuutta välttämättömään 
kasvivuoroitukseen. Lisäksi poisti 
se tuon suorastaan barbaarimaisen viljelytavan, 
että maalle annetaan lantaa vain kerran seitsemässä 
tai kahdeksassa vuodessa, nimittäin kesantovuonna 
ja sitten vielä vaaditaan, että sen 
pitäisi mokomasta nylkemisestä huolimatta kasvaa. 
Savon keveissä maissa moinen menettely olisikin 
ollut suoranainen mahdottomuus, sillä kuta keveämpi 
maanlaatu, sitä useammin lantaa, mutta 
vain vähän kerrallaan. 

Järkiperäisesti seuraamalla alettua suuntaa 
näytti mahdolliselta suuresti korottaa Kivirannan 
peltojen yleistä kasvukuntoa, kunnes se oli saatu 
niin pitkälle, että voitiin maiden puolesta ajatella 
nyt viljeltyjen kasvien korvaamista yhä vaativammilla, 

mutta samalla tuottoisammilla lajeilla. 
Pien viljelyksen ei nimittäin ajanpitkään sopinut 
matkia suurviljelystä pienoiskoossa, vaan tuli sen 
pyrkiä omille urilleen: puutarhan ja sen kasvien 
siirtämiseen pelloilleen ja tuottavaan siemenviljelykseen 
oikein pelto viljelyksenä j. n. e., lyhyesti 
sanoen, mahdollisimman kallishintaisten ja jalojen 
tuotteiden saamiseen pieniltä viljelyksiltään. Vasta 
silloin voitiin näet puhua kannattavasta pienviljelyksestä. 




AIDOISTA JA AITAAMISESTA. 



Kuljetettuaan viljelyksensä päästä päähän saapui 
Kivirannan isäntä peltoaukeaman laitaan, 
johon paraillaan rakennettiin uutta aitaa pellon 
ja metsän välille. 

Lukuunottamatta tätä piiriaitaa, joka eroitti 
koko peltoaukeaman metsästä, ei Kivirannan 
pelloilla enää muita aitoja ollutkaan. Kaikki ne 
lukemattomat aidat, jotka kymmenen vuotta 
sitten olivat kulkeneet pelloilla sekä pitkin että 
poikin, olivat nyt poissa. Jo silmällekin näyttivät 
viljelykset nyt paljon avarammilta ja vapaammilta, 
kun nuo puolilahot rytöläjät eri peltolohkojen 
väliltä olivat poissa. 

Mutta nuo meillä pientiloillakin niin ylen yleiset 
poikki- ja väliaidat eivät olleet ainoastaan ulkonaisesti 
rumentavia, niistä oli suoranaista vahinkoakin. 
Jos nimittäin pientilalla pyrittiin suurviljelyksen 
malliin aitaamaan jokainen peltolohko 
erilleen, oli siitä lohkojen pienuuden tähden 
seurauksena, että aidat tulivat kovin lähelle 
toisiaan, muodostaen tiheäsilmäisen verkon, joka 

talvella oli omiaan pyydystämään joka ainoan ylilentävän 
lumihiutaleen. Keväällä sitten, kun 
ympärillä olevat mäet ja metsät jo lekottelivat 
sulina, painoivat tiheiden aitojen varjostamina 
vielä raskaat nietokset viljelyksiä hautoen ja 
mädännyttäen varsinkin rukiinoraat suurilta aloilta 
aivan kokonaan/ 

Tämä itsessään kylläkin tuntuva vahinko oli 
kuitenkin vähäinen sen vahingon rinnalla, mitä 
aidat tuottivat metsälle. On laskettu, että yhteen 
aitakilometriin menee 1,800 puuta aidaksiksi, 
2,400 puuta seipäiksi, ja 1,800 tainta vitsoiksi eli 
siis yhteensä noin 6,000 puuta tai puuntainta. 
Kun vielä ottaa huomioon, että monella pikkutilalla 
raja-aitoja lukuunottamatta on viljely saitoja 
useita kilometrejä — laskelmien mukaan noin 
300 — 350 metriä aitaa viljelyshehtaaria kohti — 
niin käsittää helposti, mikä surma metsälle moisesta 
aitojen pidosta koituu. Eivätkä siinä riitä 
pelkät perustamiskulut, vaan aitojen kunnossapito 
kysyy lisäksi vuosittain vähintäin 10% 
niiden tekoon käytetystä puumäärästä eli siis 
noin 600 puuta ja puuntainta aitakilometriä 
kohden. 

On selvää, ettei pienviljely s saata rasittaa 
metsäänsä moisella kulutuksella, joka rahaksi 
arvioituna nykyään nousee vallan uskomattomiin 
summiin. Lisäksi tulevat vielä työkustannukset, 
ja ajanhukka, kun aitojen korjauksessa vietetään 
päiviä, jotka kipeästi tarvittaisiin tärkeämmissä 

viljelystöissä. Kaiken kaikkeaan on aitaaminen 
sellainen rasitus, jota pienviljelys ei siedä ja jota 
siis on pyrittävä mahdollisuutta myöten vähentämään. 


Tämä käykin vallan hyvin päinsä. Suurin osa 
maatiloillamme nykyäänkin vielä ylläpidetyistä 
aidoista ovat näet vallan turhia. Turhia ovat 
ennen muita juuri kaikki n. s. viljelysaidat, 
jotka eroittavat eri peltolohkoja toisistaan. Niiden 
olemassaoloa puolustetaan sillä, että muuten laiduntaminen 
on mahdotonta. Mutta tämä on hyvin 
huono puolustus, sillä sen vaivan, minkä karjan 
liekaamalla syöttäminen tuottaa, korvaa monin 
kerroin säästö, minkä aitojen poistaminen tuottaa 
metsälle. Myöskin tulee paimenen palkkaaminen 
tuntuvasti halvemmaksi, kuin metsän jokavuotinen 
verottaminen aitoihin. 

Tämä koskee kaikkia maatalouksia yleensä. 
Mitä sitten tulee pienviljelyksiin erikoisesti, tulee 
niissä niin harvoin ja vain tilapäisesti viljelysmaiden 
laiduntaminen kysymykseen, että sen 
takia on aivan turha rakennella kalliita aitoja 
ainaiseksi kiusakseen. Viljelysaidat ovat siten 
kokonaan tuomittavat pienviljelyksestä, mitä pikemmin 
niistä päästään, sitä parempi. Kivirannassa 
oli viljelysaidat purettu heti ensimmäisenä 
kesänä. Vielä kovat aidakset ja seipäät oli käytetty 
raja- ja piiriaitojen korjaukseen ja kaikki 
lahot oli pilkottu kahvipuiksi. Lähes pari vuotta 
olikin Kivirannan kahvipannu porissut näiden aitapuiden 

lämmössä, niin paljon niitä kertyi sen 
pieniltä viljelyksiltä. 

Kaikkia aitoja ei kuitenkaan meikäläisellä pienviljelykselläkään 
voi hävittää. Raja-aidat ovat 
miltei välttämättömät ja samoin voi olla edullista 
piiriaidoilla eroittaa viljelysmaat ympäröivistä 
haka- ja metsämaista. Mutta näidenkin aitojen 
kustannuksia on pyrittävä vähentämään, on koetettava 
saada ne niin pitkä-ikäisiksi ja vähän 
korjauksia vaativiksi kuin mahdollista. Savossa 
onkin varsin helppo tehdä miltei ikuisia aitoja. 
Onhan siellä puuttumatta kiviä, joista tehdyt 
aidat eivät ikinä lahoa ja jotka vain aniharvoin 
tarvitsevat hiukan korjausta. On vain tarkasti 
pohdittava ennenkuin kiviaidan rakentamisen 
aloittaa, onko sille ajateltu paikka ja suunta tulevaisuudessakin 
sopiva, sillä mihin kiviaidan kerran 
asettaa, siinä se pysyy. Siitä syystä sopivatkin 
kiviaidat paraiten raja- ja piiriaidoiksi paikoille, 
joissa ne eivät koskaan voi joutua vastaisten 
viljelysten tielle. 

Ellei kiviä ole lähistöllä tarpeeksi täysikorkean 
kiviaidan rakentamiseksi, voi tavallisen puuaidan 
kestävyyttä huomattavasti lisätä pystyttämällä 
se puolikorkealle kivijalalle. Seipäiden päät eivät 
kivien välissä näet hetikään niin pian lahoa kuin 
maahan iskettyinä. Myöskin on puutavaran menekki 
siten huomattavasti pienempi. Vielä kestävämmäksi 
tulee tällainen yhdistetty kivi- ja 
puuaita, jos kiviteoksen päälle tehdään riukuaita 

tolppiin naulaamalla. Etsitään metsästä pitkiä, 
ohuita petäjäriukuja, jollaisia kankailla suurten 
puiden joukossa on kaikkialla, ne kuoritaan ja 
lyödään kivijalkaan pystytettyihin tolppiin naulalla 
kiinni. Kivijalalla riittää hyvästi kaksi 
riukua päällekkäin. Näin tehdyt aidat säästävät 
huomattavasti metsää ja nauloista aiheutuneen 
lisäkulun korvaa niiden kestävyys, pyöreä puu 
kun kestää lahoamatta paljon kauemmin kuin 
halkaistut aidakset. Lähempänä rakennuksia 
ja liikepaikkoja saattaa tuollaisen riukuaidan 
vielä lisäksi maalata halvalla kivennäisvärillä, joka 
ei ainoastaan lisää aidan kestävyyttä, vaan myöskin 
sen koristeellista vaikutusta ja sitäkään puolta ei 
maamies saisi koskaan jättää huomioonottamatta. 

Kiveä oli Kivirannassa käytetty aidan tekoon 
sikäli kuin niitä oli pellosta nostettu. Pitkät matkat 
oli jo valmista kiviaitaa ja sikäli kuin vanhat 
aidat ränstyivät korvattiin ne kiviaidoilla tai 
kivijalalle rakennetuilla riukuaidoilla. Sitä varten 
oli kiviä vedetty pitkin metsän syrjiä valmiiksi 
siksi, kuin jossakin lomassa aina ehdittiin pieni 
pätkä aitaa rakentamaan valmiiksi. Jykeviltä 
näyttivätkin nuo »ikuiset» aidat ja niissä joutuivat 
viljelysten tieltä raivatut kivet hyvään tarpeeseen. 
Kunpa pian häviäisivät kaikki turhat aidat 
Savonkin pikkutiloilta ja kaikki välttämättömät 
muuttuisivat komeiksi kiviaidoiksi, silloin olisi 
yksi tärkeä askel otettu pienviljelyksen kannattavaisuutta 
kohden. 



LUONNONNIITYT JA SUOT. 



Kivirannan isäntä nousi yli tekeillä olevan 
kiviaidan ja läksi astelemaan metsän läpi kulkevaa 
polkua. Se kohosi ensin korkeahkolle harjulle, 
jossa nuoret solakat petäjät seisoivat kahden 
puolen ja laskeutui sitten jälleen alas rantaan päin, 
jonne harjun kainaloon oli muodostunut vehmas 
laakso. Tuuheat koivut ja kuuset laakson liepeillä 
osoittivat, että oli saavuttu kuivalta kangasmaalta 
tuoreemmalle ja hedelmällisemmälle maaperälle. 

Pian yhtyikin polku metsän läpi tulevaan 
ajotiehen, joka johti pienen peltoaukeaman veräjälle. 
Siihen nojaten katseli Kivirannan isäntä, 
miten mehevän näköisenä kaura vihoitti tasaisilla 
saroilla, se kohosi maasta aivan mustanpuhuvana 
ja näytti kasvavan vallan silmissä. Taaempaa 
näkyi toisia sarkoja tuuhean ja vehmaan heinän 
peitossa. Näki selvästi, että musta ja muheva maa 
oikein ilokseen uumenistaan työnsi täyden kasvun, 
sen voimat eivät loppuneet kesken, niitä tuntui 
riittävän vielä uusillekin kasvuille. 

Kymmenen, niin vielä viisi vuotta sitten tämäkin 
viljelysala oli ollut tuuheata lepikkoa, jossa 

leppäpensaikkojen välissä kasvoi sammaltunutta 
heinää. Niin harvaa tuo heinä oli, ettei sen korjaaminen 
lainkaan korvannut kustannuksia, mutta 
siitä huolimatta se oli joka vuosi suurella huolella 
pensaiden lomista kynitty. 

Tällaisia puoleksi metsittyneitä luonnonniittyjä 
oli varsinkin Savossa paljon ja kaikkialla ne olivat 
samassa kunnossa, metsittyneitä ja sammaloituneita. 
Harvoin tuntui kenenkään päähän pälkähtäneen, 
että tuo ala saattaisi tuottaa jotain muutakin 
kuin harvoja kuloheiniä ja joskus lehdeksiä 
lampaille. Useimmiten saivat nämä luonnonniityt 
olla oman onnensa nojassa, kun sen sijaan yläpuolella 
olevaa kivikkorinnettä suurella vaivalla ja 
touhulla yritettiin viljelykselle raivata. 

Siinä oli jälleen todistus siitä, miten pinttynyt 
perinnäistapojen orja suomalainen maamies yhä 
vieläkin on. Kun kerran esi-isät kaskiviljelystä 
harjoittaessaan kaatoivat kaskensa kuiville rinteille, 
joilla polttaminen oli helpompaa, täytyy 
tietysti nykypolvenkin, vaikka ei enää kaskiviljelyä 
harjoitakaan, penkoa samoja kivikoita ja 
jättää nykyaikaiselle viljelykselle otollisemmat 
luonnonniityt edelleen käyttämättä. 

Ja miten vähällä vaivalla sentään luonnonniitystä 
sai ensiluokkaisen viljelyksen. Ei muuta 
kuin kaivoi ojat, kuokki pois tiheimmät leppä- ja 
pajupensastot ja maa oli valmis kynnettäväksi. 
Ja miten ihanaa maata siitä tavallisesti kyntäen 
paljastui. Mustaa, muhevaa multaa, vanhaa 

tekeytynyttä suomutaa, jota lepät olivat höystäneet 
varisevine lehtineen ja typpeä keräävine 
juurineen. Ja tätä oli kyntösyvyydeltä, usein 
syvemmältäkin. Tämä maa kasvoi tavallisesti jo 
ensimmäisen kauran aivan erinomaisen ilman 
muuta. Seuraavana, viimeistään kolmantena 
talvena se savettiin ja jos siihen vielä antoi lisäksi 
hiukan apulantaa oli se valmis kylvettäväksi 
monivuotiselle nurmelle ja kykeni viitisen vuotta 
peräkkäin antamaan heinäsatoja, joita oli ilo 
sekä katsella että korjata. 

Näihin aikoihin asti on kuitenkin varsinkin savolainen 
maamies halveksinut näitä hänelle niin runsaasti 
tarjona olevia viljelyksiä. Hän on tyytynyt 
siihen niukkaan satoon, minkä ne luonnontilassa 
ollen ovat antaneet, ajattelematta lainkaan minkä 
suunnattoman sadonlisäyksen hän voisi niistä 
vähäisellä vaivalla saada. Nämä viljelykset ovat 
vielä siinäkin suhteessa arvokkaita, että ne yleensä 
eivät tarvitse karjanlantaa, vaan pysyvät kunnossa 
saveamalla ja apulantojen avulla. Näin säästyy 
karjanlanta kovien maiden tarpeiksi, karttuen 
vielä niittyviljelyn tuottamasta rehunlisäyksestä. 

Välitöinä oli Kivirannassa suoritettu tämän 
luonnonniityn raivaaminen pelloksi. Muutamia 
sarkoja kerrallaan oli kuokittu, kynnetty ja kylvetty. 
Syksytalvesta oli sitten savettu ja sitä 
tehden oli nyt koko niitty tuottavassa kunnossa. 
Kelpasi sitä nyt isännän ihailla. Eikä tämä ollut 
ainoa tarjolla- oleva uiko viljelys Kivirannassa. 

Oli toinenkin niitty josta tulisi vielä parempi 
viljelys kuin tästä, mutta se oli vielä miltei luonnontilassa. 
Sen kimppuun ei oltu vielä ehditty, 
sillä ensin oli täytynyt saada talon ympärillä ja 
ihmisten silmissä olevat pellot kivettömiksi ja 
kuntoon. Tämä toinen niitty olikin varsinainen 
suoviljelys kysyen sen mukaan laajempia esitöitä, 
kuten suuremman laskuojan kaivattamista y. m. 
kuivattamistöitä ennenkuin varsinaiseen viljelysmuokkaukseen 
päästiin ryhtymään. 

Nyt kun kotipellot olivat perusmuokkaukseen 
nähden valmiit, oli kuitenkin ensi työksi käytävä 
suohon käsiksi, siitä oli Kivirannan isäntä nyt 
entistä varmempi, kääntyessään astelemaan kotiin 
päin, mielessään vielä kuva näkemästään kauniista 
kauranalusta ja vihannasta nurmesta. Soissa 
ja luonnonniityissä oli totisesti Suomen maatalouden 
suurin rikkaus. Sen näki jo pienessäkin. 
Ei tarvinnut olla kuin tilkku suota, jos se vain 
oli hyvässä kunnossa, kun se jo piti pienen karjan 
rehuissa. Heinälato se oli pienviljelyksemmekin 
hyvä suo, vieläpä ehtymätön, kun vain vähänkin 
viitsi sen pieniä vaatimuksia tyydyttää. 

Enemmän kuin tähän asti sietäisi todellakin 
savolaisenkin pienviljelijän kiinnittää huomiotaan 
luonnonniityihinsä ja soihinsa, niistä ei saisi enää 
täplääkään pitää sammalen ja kuloheinän panttina. 
Mistään ei näet sen vähemmällä työllä niin 
nopeasti tuloksia oteta, ja maanviljelijällekin alkaa 
vähitellen sekä työ että aika käydä kalliiksi. 



MONIPUOLISUUDEN MERKITYS. 



Kulkiessaan tietä metsäniityltä kotiin päin 
alkoi Kivirannan isäntä mielessään pohtia, mistä 
kohtaa hän nyt tarkastustaan jatkaisi. Hän oli 
alkanut pelloilta, sillä ne olivat selvästi kaiken 
pohja ja perustus sekä pien- että suurviljelyksessä, 
mutta kun tuli kysymys, mikä talouden haara 
peltoviljelyn jälkeen oli tärkein, ei vastaus enää 
ollutkaan niin itsestään selvä. 

Hän oli aikonut kotiin päästyään ensi työkseen 
poiketa navettaan, sillä tuntui luonnolliselta, 
että varsinaisen peltoviljelyn jälkeen oli karjanhoito 
maatalouden tärkein tuotantohaara. Näin 
olisikin epäilemättä laita, jos olisi kyseessä suurviljelys. 
Suurviljelyksessä tulee pelto ensin ja 
lehmät toisena, jopa niin tärkeänä tekijänä, että 
koko maatilan kannatta vaisuus useimmissa tapauksissa 
rakentuu kokonaan karjantuotannon nojaan. 
Mutta muodostiko varsinainen karjanhoito 
pien viljelyksessäkin yhtä keskeisen ja tärkeän 
tuotannonhaaran, nojautuiko pienviljelyskin pääasiassa 
lypsykarjan antamaan tuloon? 

Kysymykseen, kun sen kerran tuli itselleen 
tehneeksi, ei ollutkaan aivan helppo vastata, ei 
ainakaan likimainkaan yleispätevästi. Saattoi 
olla sellaisiakin pien viljelyksiä, joissa karjanhoito 
muodostui tuotannon päähaaraksi, mutta kuta 
enemmän Kivirannan isäntä asiaa mietti, sitä 
selvemmältä hänestä tuntui, että sellaiset pienviljelykset 
ainakin Savossa pikemmin kuuluivat 
poikkeuksiin. Vain meijerin tai suuremman kulutuskeskuksen 
välitön läheisyys, joka takasi karjantuotteille 
tasaisen menekin ja kohtuullisen hinnan 
ympäri vuoden, saattoi pien viljelyksessäkin kohottaa 
karjanhoidon muita tuotannonhaaroja tärkeämmäksi. 
Mutta ellei näitä erikoisedellytyksiä 
ollut olemassa, jos meijeriä ei paikkakunnalla 
ollut, tai jos siihen tai lähimpään kulutuskeskukseen 
oli pitkä matka, silloin voikin helposti joku 
muu tuotannon haara kohota pien viljelyksessä 
karjanhoidon rinnalle, jopa sen yläpuolellekin. 

Monipuolisuus on näet pienviljelijän menestymisen 
salaisuus ja välttämätön edellytys. Suurviljelijälle 
riittää, kun hänellä on peltonsa tuottavassa 
kunnossa ja karjansa korkealypsyistä, 
ne takaavat hänelle jo riittävät tulot maataloudestaan. 
Mutta näin ei ole pienviljelijän laita. 
Joskin pienviljelijä saattaa suhteellisesti viljelyshehtaaria 
kohti pitää melkoista suuremman karjamäärän 
kuin suurviljelijä, niin asettaa kuitenkin 
viljelysten pienuus hänen karjansa kokonaismäärälle 
rajan, jonka yli on mahdoton päästä. 

Ja vaikka pienviljelijä pitäisi miten korkealypsyisiä 
lehmiä tahansa ja ruokkisi niitä vaikka 
miten runsaasti, niin muodostaa kokonaisuuden 
pienuus kuitenkin rajan, jonka yli karjan antama 
tulo ei päässyt kohoamaan. Ja yksin tämän tulon 
varassa pienviljelijä ei elänyt. 

Mutta se ei onneksi ollut tarpeellistakaan. 
Jos suurviljelijä kykeni paiskaamalla markkinoille 
suuret määrät yhtä tai paria maatalouden 
tuotetta kuten viljaa ja maitoa, hankkimaan 
itselleen riittävän rahallisen tulon, saattoi pienviljelijä, 
jolla ei ollut tuota suurtuotannon tarjoamaa 
etua, korvata sen tarjoamalla puolestaan 
kaupaksi pienempiä eriä, mutta kymmentä, pariakymmentä 
eri lajia ja arvoltaan kalliimpia. Toisin 
sanoen, pienviljelijä ei kyennyt kilpailemaan 
tuotantonsa kokonaismäärällä, oli se suhteellisesti 
miten suuri tahansa, mutta sitävastoin kykeni 
hän erinomaisesti kilpailemaan tuotannon 
monipuolisuudessa ja tuotteiden arvossa. 

Koko pienviljelyksen olemushan perustui kaikkien 
mahdollisuuksien tarkkaan hyväkseenkäyttämiseen. 
Sehän oli juuri se ominaisuus, joka sen 
laajaperäisestä suurviljelyksestä eroitti. Sitä oli 
vain käytännössä kehitettävä äärimmilleen. Pienviljelyksen 
tuli pyrkiä hankkimaan tuloja kaikesta, 
mitään ei saanut laiminlyödä ja kun alat 
olivat pienet, oli ne luonnollisesti koetettava 
käyttää tarkoituksiin, jotka mahdollisimman pieneltä 
alalta kykenivät antamaan mahdollisimman 
arvokkaan tuotteen. 

Näin ollen oli selvää, ettei esim. viljanviljelys, 
joka vaatii laajoja aloja, voinut olla pien viljelykselle 
sopivaa. Vaikka pienviljelijä olisi lyönyt 
kaikki maansa viljankasvulle, ei hän peltojensa 
pienuuden tähden kuitenkaan olisi päässyt 
samaan rahalliseen tulokseen kuin naapurinsa 
suurviljelijä. Mutta jos pienviljelijä viljeli viljaa 
vain sen verran, mitä hän itse tarvitsi ja käytti 
jäljellä olevan osan viljelyksiään esim. kasvitarhan 
tuotteiden, heinän- ja juurikasvien siementen 
y. m. viljelemiseen, jotka pieneltäkin 
alalta antoivat rahallisesti arvokkaan sadon, silloin 
saattoi hän pienine viljelyksineen päästä 
taloudelliseen tulokseen, joka kokonaan jätti varjoon 
suurviljelijä-naapurin saavutukset. 

Sama oli laita kotieläinhoidon alalla. Olisi ollut 
ilmeinen erehdys, jos pienviljelijä yksinomaan 
olisi rakentanut taloutensa lypsykarjan varaan. 
Olkoon, että hänellä olisi runsaslypsyisiä lehmiä, 
olkoon, että hänen viljelyksensä elättäisivät suhteellisesti 
useamman lehmän kuin naapurin huonokasvuisemmat 
vainiot, sittenkin pääsisi suurviljelijä 
laajoine laitumineen ja satapäisine karjoineen 
hänestä edelle. Mutta aivan toiseksi muuttuu 
suhde, jos pienviljelijä ottaa avukseen kaikki 
muutkin kotieläinhoidon haarat, kuten lampaat, 
siat, kanat, kaniinit ja mehiläiset, antaen kullekin 
haaralle taloudessaan sen laajuuden ja merkityksen, 
mikä paikallisiin oloihin nähden on 
edullisinta. Näin menetellen voi pienviljelijän 

karjanhoito usein kilpailla tuottoon nähden suurviljelijän 
karjanhoidon kanssa ei ainoastaan suhteellisesti, 
vaan aivan määrälleen. Pienviljelijä 
ei siis saa lähteä matkimaan suurviljelystä, vaan 
on hänen kuljettava omaa erikoista latuaan. 
Tällöin on kuitenkin tarkoin otettava huomioon, 
ettei harkitsemattomasi ja suuressa mittakaavassa 
heittäydy johonkin erikoisviljelyyn, sillä 
silloin saattaa pian sattua kolahduksia, jotka ainaiseksi 
tappavat kaiken innostuksen. Jokainen 
uusi yritys on alettava pienestä ja laajennettava 
sikäli kuin siinä kokemusta karttuu ja sen taloudellinen 
kannattavuus ja hyöty käy ilmeiseksi. 

Mutta entä jos suurviljelyskin ottaisi kaikki 
sivutulot huomioon, voisi tässä kysyä. Mutta 
juuri siinä on pien viljelyksen voima suurviljelyksen 
rinnalla. Suurviljelijä ei koskaan voi pitää 
riittävän suurta työvoimaa harjoittaakseen erikoisviljelyä 
tarpeeksi laajalla alalla ja muun viljelyksensä 
ohella, eikä suurviljelijän pelto koskaan 
pysty kasvuvoimassa kilpailemaan hyvin hoidetun 
pienviljelijän pellon kanssa. Erikoisviljely 
vaatii menestyäkseen erikoisemman edullisia olosuhteita 
ja mitä tarkinta huolenpitoa ja sitä saattaa 
tarjota vain pien viljelys, jossa kaikki on viljelijän 
itsensä välittömän silmälläpidon alaisena. 

Nämä näkökohdat saivat Kivirannan isännän 
vakavasti epäröimään pohtiessaan, mikä nyt oli 
Kivirannan tärkein taloudenhaara. Hän muisti 
neuvon, minkä hänelle oli antanut se maanviljelysseuran 

virkailija, joka oli hänen kanssaan laatinut 
tilalle viljelyssuunnitelmaa. Tämä oli sanonut: »
Pitäkää karjaa vain sen verran, että saatte 
koviin maihin riittävästi lantaa.» Tämän neuvon 
oli hän huomannut hyväksi ja Kivirannan olosuhteita 
vastaavaksi ja siksi ei ollutkaan sanottu, 
että navetta oli peltojen jälkeen tuottavin paikka 
Kivirannassa. 

Koska se kuitenkin oli ensimmäisenä metsästä 
pihaan tultaessa päätti hän kuitenkin sinne ensinnä 
poiketa. 



PIENTILAN KARJANHOITO; 



Navetta oli Kivirannassa vielä rakennus, joka 
oli isännälle pahana silmätikkuna. Se oli näet 
yhä alkuperäisessä tilassa, siihen eivät uudistuspuuhat 
olleet vielä päässeet kajoamaan. Suunnitelmat 
ja piirustukset olivat kyllä jo aikoja 
sitten laaditut, mutta niiden toteuttaminen oli 
vain siirtynyt vuodesta vuoteen, ensin muiden 
kiireellisempien tehtävien tähden ja myöhemmin 
yhä kasvavien rakennuskustannusten pelosta. 


Ulkoapäin oli Kivirannan navetta komea, harmaasta 
kivestä rakennettu laitos, joka oli kyllin 
tilava majoittamaan tilan kaikki sekä suuremmat 
että pienemmät nelijalkaiset, mutta sisältä oli 
se tavallinen sisustamaton lantanavetta kaikkine 
sen varjopuolineen. Suuresta tilasta huolimatta 
oli eläimiä vaikea sijoittaa, lehmät aina häiriintyivät, 
kun samassa huoneessa olevia hevosia 
kuljetettiin edes ja takaisin, eikä sikojen pito 
tässä yhteisessä suojassa tuntunut lainkaan tarkoitustaan 
vastaavalta. Puhtaus ei moisessa 

ympäristössä myöskään ollut moitteetonta ja se 
on sentään menestyvän kotieläinhoidon ensimmäinen 
ehto. 

Näistä syistä katselikin isäntä navetassa käydessään 
sitä kernaammin sielunsa silmillä nähden 
sen sellaisena, jollaiseksi se kerran oli tuleva. 
Sementtisillä väliseinillä olikin nykyisestä navetasta 
mahdollista jaoitella karjakartano, joka 
erinomaisesti vastasi pientilan tarpeita ja käytännöllisiä 
vaatimuksia. Tehdyn suunnitelman 
mukaan tultaisiin ovesta ensin eteiseen, josta ovi 
oikealta johti navettaan, vasemmalta talliin ja 
suoraan edestä pieneen sikolaan. Näiden väliin 
nykyisen takaoven eteen mahtui lantasäiliö, johon 
siis mukavasti saatiin kootuksi yhteen koko 
karjan lanta. Näin muuttuisi tämä nykyinen 
suuri, mutta epäkäytännöllinen navetta somaksi 
karjakartanoksi, jossa kaikilla eläimillä olisi oma 
rauhoitettu osastonsa, joissa toisiaan häiritsemättä 
voisivat saada sen erikoishoidon, minkä 
kukin tarvitsi. Toistaiseksi oli kuitenkin edullisempia 
aikoja odotellessa tyydyttävä siihen, mitä 
oli ja koetettava hoidolla korvata se, mikä varusteista 
puuttui. 

Suurta lehmälukua ei Kivirannassa pyritty 
pitämään, se ei olisi vastannut tarkoitusta. Siihen 
oli syynä ensinnäkin meijerin etäisyys. Lähin 
osuusmeijeri oli niin kaukana, että pienen karjan 
tuotteiden sinne lähettäminen oli sula mahdottomuus. 
Maito täytyi siis jalostaa kotona, 

sillä menekkiä sillä oli vain kesäiseen aikaan 
kesäasukkaiden saavuttua huviloihinsa. Voin 
valmistus kotona myymistä varten ei taas pienviljelijälle 
kannata, silloin on parempi pitää karjaa 
vain sen verran, mitä itse tarvitsee ja myydä 
mahdolliset liiat heinät ja kaurat sellaisinaan, 
jolloin säästyy monilta turhilta kustannuksilta. 
Myytäväksi saa tällöin kuitenkin joutua ainoastaan 
se määrä heiniä, mikä saadaan suomailta, 
jotka eivät ole vastaavasta karjanlantamäärästä 
riippuvia. 

Jo olosuhteetkin olivat siis esteenä suuren karjamäärän 
pitämiselle Kivirannassa, mutta muutenkin 
oli ilmeistä, että varsinkin pienviljelijälle 
oli edullista pitää vain muutamia lehmiä, mutta 
ne hyviä ja hyvin ruokittuja. Huono lehmä, 
joka syö paljon, mutta lypsää vähän, on joka 
karjassa pahennus, mutta suoranainen kauhistus 
on se pienviljelijälle, jonka kaikesta täytyy saada 
mahdollisimman suuri tulos. Erikoisen tärkeä 
on sen tähden tarkastuskirjanpito pienviljelijän 
karjassa, sillä huono lehmä on saatava pienestä 
karjasta pois mitä nopeammin sitä parempi. 

Entä rotu? Eihän lehmä karvastaan lypsä, 
eikä sarvistaan, sanotaan, ja monet arvelevat, 
että olipa nyt muutama lehmä minkä värinen 
tahansa, kunhan lypsää. 

Niin ei kuitenkaan Kivirannassa ajateltu. Kymmenen 
vuotta sitten oli talon viidestä lehmästä 
yksi ollut musta, yksi valkoinen, yksi punainen, 

yksi kirjava ja vain yksi puhdas itäsuomalainen 
nupokyyttö. Eikä niin hyvää tullut, joka sitä 
karjaa olisi kauniiksi sanonut. Toista oli nyt. 
Vähitellen oli karja muuttunut yhä enemmän 
yhdenmukaiseksi, joten se nyt, vaikkei vielä 
ollutkaan täysin moitteettomista nupokyytöistä 
kokoonpantu, kuitenkin selvästi osoitti, mihin 
pyrittiin. 

Rotukysymys ei pien viljelyksessä olekaan niin 
vähäpätöinen asia, kuin mitä ensi näkemältä 
luulisi. Juuri pienviljelijä, joka pitää vain muutamia 
erikoisesti valittuja lehmiä ja yleensä hoitaa 
ne ja niiden jälkeläiset mitä suurimmalla 
huolella, voi tehdä suuria palveluksia karjanjalostustyölle. 
Eikä pienviljelijän kukkarolle ole 
lainkaan yhdentekevä myykö hän tavallisen teurasvasikan 
vai myykö hän rotuvasikan, jota 
kaikki kilvan tavoittelevat ostaakseen. Paljon 
enemmän kuin tähän asti kannattaisi siis pienviljelijäin 
omistaa huomiota karjansa jalostamiseen. 


Muuan vaikeus pienviljelijää kuitenkin tässä 
työssä kohtaa. Hänen ei nimittäin kannata pitää 
karjassaan sonnia, sen elättäminen muutamaa 
lehmää varten kävisi aivan liian raskaaksi. 
Tästä johtuukin, että pienviljelijä useimmiten 
saa karjaansa milloin minkin naapurin sonnin 
jälkeläisiä, mikä tietenkin tekee kaiken järkiperäisen 
karjanjalostuksen mahdottomaksi. Ainoa 
pelastus tästä pahasta olisi yhteenliittyminen. 

Jos useat pienviljelijät yhdessä hankkisivat hyvän 
siitossonnin ja yhteisin voimin sen elättäisivät, 
ei se kävisi kellekään ylivoimaiseksi ja varma 
suunta jalostuksessa olisi taattu. Mutta . . . 

Ja se oli juuri tuo »mutta», joka oli hankkinut 
Kivirannan karjaankin vielä kaksi sarvipäätä 
nupojen joukkoon. Suomalainen pienviljelijä on 
ylen hidas oivaltamaan yhteenliittymisen merkityksen 
ja siksi onkin kehitys nyt hitaampaa, 
kuin mitä se yhteistoimin olisi. 

Kivirannan karjanhoito ei siten vielä läheskään 
vastannut edes kohtalaisiakaan vaatimuksia. Siihen 
ei kuitenkaan ollut syynä se, ettei puutteita 
olisi havaittu, vaan oli syy etupäässä etsittävä 
olosuhteista, jotka pakoittivat uudistushalua hillitsemään. 
Keskeneräisyys painoi vielä leimansa 
koko järjestelmään. Siten ei näissä olosuhteissa 
esim. karjan sisäruokintaa ympäri vuoden käynyt 
ajatteleminenkaan ja se oli kuitenkin päämäärä, 
johon pien viljelyksessä ehdottomasti oli 
pyrittävä. Voimaperäisessä pienviljelyksessä ei 
näet karjan laiduntaminen metsä- ja hakamaalaitumilla 
päivät päästään tullut kysymykseenkään, 
se ei kannattanut. Korkeintaan sai karja 
käydä pari tuntia päivässä laitumella jaloittelemassa, 
mutta varsinainen ruokinta oli kesälläkin 
suoritettava navetassa. Siten vain karjasta sai 
korkeimman mahdollisen tulon, lanta tuli kaikki 
tarkoin talteen ja koko karjatalous joutui asian 
vaatimalle voimaperäiselle pohjalle. Tämä uudistus 



64 



taas puolestaan edellytti riittävää vihantarehuviljelystä, 
josta Kivirannassa ei voinut olla 
puhettakaan, ennenkuin kesantolohko saatiin juuri 
vihantarehua tuottamaan . 

Mutta pienet puutteet ja vastahakoisuudet eivät 
kivirantalaisia lannistaneet, ne päin vastoin 
vain kannustivat uusiin ponnistuksiin. 



PIENKARJA JA SEN MERKITYS. 



Pienkarja ja pienviljely s kuuluvat yhteen. Kaikkialla, 
missä pienviljelys on tuottavalla kannalla, 
saa pienviljelijä suuren osan tuloistaan juuri 
pienkarjan tuotteista. Näin on laita pienviljelyksen 
eturivin maassa Tanskassa ja siihen suuntaan 
täytyy olosuhteiden meilläkin kehittyä, jos 
mielimme saada meikäläisen pienviljelyksen todella 
kannattavaksi. 

Huomattavimpia pienkarjanhoidon tarjoamia 
etuja on se, että sen harjoittaminen joltisellakin 
menestyksellä on useimmissa tapauksissa mahdollista 
ilman suurempia rakennus- ja perustamiskustannuksia. 
Useimmissa pikkutaloissakin on 
joku liika huone, josta vähällä vaivalla saa auttavan 
kanalan tai kaniinitallin ja mehiläispesät 
ynnä muut tarpeelliset välineet valmistaa kätevä 
henkilö talvipuhteisin helposti itse. 

Tähän puoleen oli Kivirannassakin ollut pakko 
kiinnittää huomiota ja liikojen rakennuspuuhien 
välttämiseksi suunnata pienkarjan hoito sellaisille 
aloille, jotka tilan silloisissa rakennusoloissa 

olivat mahdollisia. Siitä syystä ei Kivirannassa 
toistaiseksi esim. kasvatettu porsaita kotona, 
vaan ostettiin tarvittavat elättiporsaat muualta. 
Sianhoito, niin tärkeätä kuin se pien viljelyksessäkin 
olisi, vaatii näet menestyäkseen erikoisen 
edullisia rakennusoloja, jotka tarjoavat ainakin 
porsiville emakoille ja pikkuporsaille tilavat ja 
kuivat karsinat ja sitä ei Kivirannassa toistaiseksi 
ollut tarjona, joten sianhoito täytyi rajoittaa 
vain syöttösian pitoon. 

Muutamia lampaita saattoi sen sijaan mainiosti 
sijoittaa muun karjan joukkoon navettaan. 
Omassa karsinassaan tulivat ne siellä hyvin 
toimeen ja antoivat runsaan korvauksen siitä 
pienestä vaivasta, minkä tuottivat. 

Lammas viljely s onkin suomalaiselle pienviljelijälle 
erittäin sopiva karjanhoidon haara vähäisessä 
määrässä harjoitettavaksi. Lammas on 
vaatimaton sekä laitumeen että talviruokintaan 
nähden. Kesällä viihtyy se hyvin ruohoisilla 
kaskiahoilla ja kuivemmilla hakamailla ja talvella 
tyytyy se lehdeksiin ja huonoimpiin heiniin. 
Pienviljelijäkin voi siten helposti tyydyttää lampaan 
vähäiset vaatimukset, sillä suomalainen pientilakin 
on tavallisesti siksi laaja, että sillä on 
muutamalle lampaalle riittävä laidun. 

Kivirannassa pidettiin säännöllisesti nelisen 
emälammasta ja pari nuorempaa kasvamassa. 
Näistä jo saatiin vuosittain villoja moneen tarkoitukseen, 
jossa tuottivat kukkarolle tuntuvaa 

helpotusta. Siten eivät kotoisten villasukkien 
veroisia olleet talvella mitkään ja lähettämällä 
omia villoja pukukankaaksi kudottavaksi sai kunnollisen 
puvun kalliinakin aikana melkein kuin 
lahjaksi. Jouluna ja juhannuksena ei Kivirannassa 
myöskään lampaanpaistia halveksittu, 
joten pieneen lammasviljelyyn oltiin kaikin puolin 
tyytyväisiä ja aiottiin sitä edelleen jatkaa 
jopa kehittääkin ottamalla viljelysten parannuttua 
jalostettu lammasrotu hoidettavaksi. 

Kanala oli Kivirannassa heti pantu alulle, 
sillä pien viljely s ilman kanalaa ei ole pienviljelys 
eikä mikään. Mitään ei taloudessa niin tärkeästi 
tarvita kuin munia ja ainakin sen verran 
niitä täytyy joka asumuksessa maalla tuottaa, 
ettei niitä omaan tarpeeseen tarvitse kylältä hakea. 
Ja samalla kun asiaan kerran ryhtyy tulee 
sitä vähitellen kehittäneeksi niin, että munia 
jo riittää toisillekin myydä. 

Vanhan tuparakennuksen puolimaatuneesta peräkamarista 
oli Kivirannassa saatu täysin auttava 
kanala. Pienillä korjauksilla saatiin tämä 
vanha romuhuone lämpimäksi ja asuttavaan kuntoon 
noin 30 — 40 kanalle. Ikkunaan tehtiin porraspuut, 
joita myöten kanat pääsivät ulos vanhan 
puutarhan kulmaukseen aidattuun tarhaan. Vieressä 
oli sitten eri aitaukset ja katokset hautoville 
ja poikasille. Sen suurempiin rakennuspuuhiin 
ryhtymättä oli kanoja Kivirannassa hoidettu 
niin suurella menestyksellä, että keskimäärin 

noin 35 kanaa tuotti talon oman kotisen munatarpeen, 
jättäen vielä vuosittain myytäväksi useita 
satoja munia ja muutamia kymmeniä poikasia 
ja nuoria kanoja. 

Kanalan vieressä oli toinen vanha kamariröttelö, 
joka kauan oli ollut virkaa vailla. Nyt 
siitä oli tehty kaniinitalli. Pitkin seiniä oli rakennettu 
koppeja neljään kerrokseen päällekkäin, 
etuseinä rautalankaverkosta ja aukenemaan kuin 
kaapin ovi. Useimmissa kopeissa oli vain yksi 
asukas, mutta sitten oli muutamia suurempia, 
joissa oli emät pienokaisineen ja lattialla oli vielä 
pari karsinaa keskenkasvuisille naaras- ja urospoikasille, 
omansa kullekin sukupuolelle. 

Kaniinit olivat Kivirannan isännän erikoisviljelystä. 
Lomahetkinään hän oli kopit valmistanut 
ja itse hän päivittäin seurasi hoidokkiensa 
elämää ja tyydytti niiden vähäiset vaatimukset 
elämän mukavuuteen nähden. Niinpä hän 
nytkin navetasta tullessaan nyhtäsi sylen täyden 
voikukan taimia kirpeine juurineen kaikkineen 
ja jakoi jonkun taimen kuhunkin koppiin, 
joista kohta alkoi kuulua tyytyväinen rouskutus 
ja varsi toisensa jälkeen hävisi vaappuvan parran 
taakse. 

Kaniininhoito on meillä Suomessa surkeasti 
laiminlyöty ala ja kuitenkin on se ehdottomasti 
pien viljelyksen kaikkein edullisimpia sivuelinkeinoja. 
Mikään eläin ei kykene kilpailemaan kaniinin 
kanssa hyvän ja halvan lihan tuottamisessa. 

Kaiken, mitä muut hyljeksivät, se syö herkkuna. 
Kesällä kelpaa kaniinille yleensä kaikki vihreä, 
rikkaruohot, varsinkin kirpeät voikukat ja niiden 
juuret ovat vallan sen herkkua ja talvella 
taas tarvitsee se pienen kourallisen heiniä ja yhden 
turnipsin päivässä ollakseen säteilevän tyytyväinen. 
Vasta pari viikkoa ennen teurastamista 
sille annetaan hiukan viljaa, mutta silloin se 
onkin paistina niin valkoinen ja rasvainen, että 
luulisi saaneensa eteensä paremmankin herkun. 

Mutta kaniinitarha ei päästä taloa ainoastaan 
paistin puutteesta, jos odottamattakin sattuisi 
päivällisvieraita tulemaan, myöskin nahkat ovat 
erinomaisia sekä talonvälle turkiksiksi että vieraalle 
myytäväksi. Kun vielä otti huomioon 
kaniinien suuren sikiäväisyyden, yksi emä kun 
helposti järkiperäisessä hoidossa saattoi antaa 36 
poikasta vuodessa, niin oli luonnollista, että kaniineista 
pian karttui sekä lihaa että nahkoja 
myytäväksi. Menekkiä tuotteille olisikin ollut 
puuttumatta. Kivirannasta oli useampiin ruokaloihin 
kysytty minne 30 minne 50 kappaletta 
viikossa, mutta näin suuriin sitoumuksiin ei yksi 
viljelijä tietenkään saattanut ruveta. Jos sitävastoin 
useammat pienviljelijät liittyisivät yhteen, 
voisivat he yhdessä ottaa suuriakin säännöllisiä 
tilauksia täyttääkseen ja siten muodostuisi 
kaniinin hoidosta meikäläiselle pien viljelykselle 
yhtä tuottava tulolähde, kuin mitä se nykyään 
jo on ulkomailla. Mutta milloin koittaa se aika, 

että mekin tajuamme yhteistoiminnan siunauksen? 


Kaniiniensa luota asteli Kivirannan isäntä puutarhaan 
istahtaen sinne penkille mehiläispesien 
ääreen. Siinä hääräsi talon pienin siivekäs karja 
kuumeisella kiireellä. Toisia meni ja toisia palasi 
raskaine taakkoineen ja iloinen surina, ahkeruuden 
ja työn ilon reipas laulu, täytti ilman 
pesien edustalla. Tässä paikassa oli Kivirannan 
isäntä viettänyt monta ihanaa hetkeä ja moni 
rauhoittava ja rohkaiseva ajatus ja tunne oli 
siinä hiipinyt hänen mieleensä katsellessaan tuota 
väsymätöntä aherrusta . 

Näkihän tuossa elävästi, miten näennäisesti 
mitättömistä eristä vähitellen karttui varasto, 
joka ei ainoastaan riittänyt ylläpitämään koko 
pientä yhteiskuntaa, vaan riitti vielä antamaan 
viljelijälle siitä runsaan osansa. Ja sen sai aikaan 
vain uupumaton työ ja horjumaton uskollisuus. 
Pienoiskuva pienviljelyksestä siis. Pienviljelyksessäkin 
täytyy kokonaisuus luoda monesta pikkuerästä, 
mutta siitä saa myöskin tuottavan ja 
turvallisen kokonaisuuden, kun vain ei työssä 
väsähdä eikä uskollisuus horju. 



»EI IHMINEN ELÄ YKSINOMAAN LEIVÄSTÄ.» 




Kun Kivirannan isäntä kohotti katseensa ahkerasti 
hyörivistä mehiläisistään kohtasi hänen 
silmiään näköala, joka kuvaamattomalla viehkeydellään 
sai hänet vaipumaan sanattomaan 
ihailuun. 

Kivirannan mehiläispesät sijaitsivat pienen puiston 
eteläpuolella kasvitarhan laidassa. Niiden 
takana oli rivi kirsikkapuita ja runkomuotoisia 
viinimarjapensaita ja edessä hunajakasveilla kylvetty 
kukkasarake. Pesiltä johti käytävä tasaisten 
kasvitarhasarkain lomitse päärakennuksen 
edessä olevaan koristetarhaan, joka paraillaan 
upeili kevätkesän ensi vehmaudessa. Tuuheat 
riippakoivut suojasivat valkoista päärakennusta, 
jonka kuistia ympäröivät villi viiniköynnökset 
kiipeillen vihantina räystäälle asti. Kevätkukkaset 
heloittivat sarakkeissaan vihreiden ruohokenttien 
laitamilla ja raskaat kukkatertut taivuttivat 
tuuheiden sireenien latvoja, kaikkialla 
oli värejä ja vehmautta, kaikkialla lintujen laulua 
ja kirkasta auringonpaistetta. 

Näköala oli kieltämättä silmää hivelevä. Ja 
mikä voikaan olla viehkeämpi näky, kuin pienviljelijän 
koti kauniin maiseman keskellä, maiseman, 
jossa luonnon kauneutta vielä ahkerat 
kädet ja lämmin rakkaus ovat moninkertaisesti 
korottaneet. Se on näky, joka saa kylmimmänkin 
sydämen lämpenemään ja ajattelemaan: ollapa 
minullakin tuollainen viehättävä kolkka isänmaatani, 
johon kotini sijoittaisin, miten siinä 
olisinkaan onnellinen. 

Tuskin mikään maa tarjoaakaan luonnon puolesta 
niin ihania oman kodin paikkoja kuin meidän 
maamme. Sen tuhansien järvien ja jokien niemet 
ja lehtoiset lahdelmat aivan kuin kutsuvat asettumaan 
asumaan ja iloitsemaan luonnon monivivahteisesta 
kauneudesta. Meidän maamme 
luulisi olevan, ja sen pitäisi olla, oikea luonnon ja 
maalaiskauneuden paratiisi, jossa jokainen pieninkin 
koti on kuin taideteos, kuin onnen ja rauhan 
kuva hymyilevän luonnon keskellä. 

Mutta millainen on todellisuus? 

Todellisuus on sellainen kuin Kiviranta kymmenen 
vuotta sitten. Harmaa, ränstynyt rakennusrykelmä 
autioksi hakatulla mäenrinteellä. Ei ainoatakaan 
puuta tuulelta suojaamassa, ei ainoatakaan 
koivua tai pihlajaa levittämässä suloista siimestä 
kesän helteellä, ei pensasta, johon lintunen voisi 
pesänsä kätkeä, eikä kukkaa, joka vähän lainaisi 
väriä tuohon yksitoikkoisuuteen. Vain autiutta, 
harmautta, kuolettavaa yksitoikkoisuutta koko 

ympäristössä ja kaiken kukkurana vielä navettakarja 
pihoineen tai sammaltunut, kaatumassa oleva 
lato tuparakennuksen ja siniselle järvenselälle 
olevan näköalan välissä. Sellainen oli Kiviranta 
kymmenen vuotta sitten ja sellainen on vielä 
tällä hetkellä tuhansien maamiehien koti maapallon 
ehkä ihanimmassa maassa. 

Kun katselee näitä ikäviä, rumia ja alakuloisia 
koteja, tulee väkisinkin kysyneeksi, minne on 
joutunut se kauneustajuinen, runollinen kansa, 
joka on Kalevalan laulanut, minne on joutunut se 
kansa, jonka iloiset värikkäät puvut ja koristeelliset 
talousesineet kaunistavat museoiden näytekaappeja? 
Onko vanha suomalainen kauneustaju 
kokonaan kuollut, kun maamies, jolla on kaikki 
luonnon suomat edellytykset käytettävänään, tyytyy 
elämään ainaisessa harmaudessa ja tympeydessä, 
jota ei valaise pieninkään ilo tai mielen virkistys? 

Kuulee sanottavan, että ajat ovat muuttuneet, 
ei enää kannata uhrata aikaa ja varoja sellaiseen, 
joka ei mitään tuota. 

Mutta tuo ei ole totta, se on vain tyhjä veruke. 
Ei maksa penniäkään, jos uutistaloa rakennettaessa 
jättää jonkun vehmaan koivun ja tuuhean 
kuusen tai petäjän tupansa ympärille ja pihlajan 
keskelle pihaa, mutta miten paljon kauniimpi 
ja kodikkaampi onkaan tuollainen puiden välistä 
pilkoittava talo, kuin nuo alastomalla mäellä 
törröttävät kuvatukset, jotka meillä kotien nimellä 
kulkevat. 

Ei navetan rakentaminen myöskään tule penniäkään 
kalliimmaksi, jos se sijoitetaan tuparakennuksen 
taakse, eikä sen eteen näköalan tielle, 
mutta miten hauska onkaan silloin tällöin vilkaista 
ikkunastaan, josta on vapaa näköala järvelle 
ja kaukana siintäville vaaroille ja kunnaille. 


Turhaa puhetta on myöskin, että kustannukset 
olisivat vakavana esteenä koristekasvien viljelemiselle 
ja kodin kaunistamiselle yleensä. Jokainen 
pistää vuosittain siksi monta markkaa kaikenlaiseen 
turhaan, että jos hän sensijaan maalauttaa talonsa 
vesivärillä puhtaan ja iloisen näköiseksi ja hankkii 
jonkun kukkivan pensaan puutarhansa kaunistukseksi, 
ei hän siitä vararikkoon joudu. Pääasia 
on vain, että on harrastusta asiaan ja että oivalletaan, 
ettei maamieskään elä yksinomaan leivästä, 
vaan että hänenkin sielunsa tarvitsee kauneusarvojen 
virkistävää ja jalostavaa vaikutusta. 

Onhan suorastaan naurettavaa, että kaupungeissa 
kivikatujen keskellä suurin kustannuksin 
ylläpidetään istutuksia ohikulkijain iloksi, mutta 
maamies, jolla on kasvien viljely ammattina, hän 
asuu rytöläjässä, jonka ympärillä ei mikään 
todista asukkaan ymmärtävän ja rakastavan 
ammattiaan. Meilläkin olisi vihdoin päästävä 
siihen, että vehmas puistikko ja heloittavat kukkaset 
jo kaukaa osoittaisivat, missä suomalaisella 
maamiehellä on kotinsa. Sellainen koti jo ulkoasultaan 

ilmaisisi, että siellä asuu maamies, joka 
taitaa ja tuntee ammattinsa kaikki puolet ja 
joka ymmärtää että ainoastaan puhtaassa ja kauniissa 
ympäristössä kasvaa sielullisesti puhdas 
ja kaunis kansa. 



KASVITARHA. 



Kasvitarha on Kivirannan keskeisin kohta. 
Se on kaikkien talon asukkaiden, vanhimmasta nuorimpaan, 
mieleisin oleskelupaikka ja kaikkien lakkaamattoman 
huolenpidon, harrastuksen, työn ja 
rakkauden esine. Ei ollut sitä aikaa vuorokaudessa 
tai vuodessa, jolloin ei kasvitarhassa olisi ollut jotain 
tehtävää, tai ainakin katseltavaa. Yksin talvisydännäkin 
piti siellä silloin tällöin pistäytyä 
tarkastelemassa, etteivät jänikset ja hiiret lumen 
suojassa tehneet vahinkoja ja ettei tuuli ollut 
repinyt talvipeitteitä aremmilta kasveilta. 

Keväällä taas, kun hanget alkoivat sulaa, 
näkyivät ensimmäiset luomakunnan heräämisen 
merkit jälleen kasvitarhassa ja silloin siellä riitti 
katselemista ja tarkastelemista. Jokaisen puun, 
jokaisen pensaan ja kasvin kehitystä oli seurattava, 
oli tarkattava, miten ne kaikki olivat ankaran 
talven läpäisseet ja mitä palkkiota ne näyttivät 
lupaavan saamastaan huolenpidosta. Yhtä keskeinen 
harrastuksen esine oli siten kasvitarha 
kivirantalaisille kaikkina vuodenaikoina. 

Tämä harrastus on oikeastaan aivan luonnollinen 
ja täysin ymmärrettävä, sillä onhan kasvitarha 
suorastaan jokaisen maatalon ja varsinkin pienviljelyksen 
sielu. Kasvitarhastahan pienviljelijä 
saa jaloimmat tuotteensa, siellä hän vaativimmat 
kasvinsa viljelee ja siten kasvitarhan tila selvästi 
osoittaa, miten korkealla kannalla asianomaisen 
viljelijän ammattitaito on. Kasvitarhan viljelys 
on voimaperäisintä pienviljelystä, se antaa pienimmältä 
pinta-alalta arvokkaimman sadon ja siksi 
se pienviljelijä, joka samalla on innokas ja taitava 
puutarhuri, aina pääsee taloudellisesti edullisempiin 
tuloksiin, kuin sellainen, joka luulee kasvitarhaa 
vain herraskomeudeksi. 

Monipuolisuus, se on pienviljelijän tärkeimpiä 
taikasanoja ja kasvitarhaviljely on monipuolisuuden 
ensimmäisiä ehtoja. Millaista olisikaan ruokatalous 
ilman kasvitarhaa ja sen kymmeniä tuotteita? 
Yksitoikkoista ja kuivaa aivan kuin kaupunkilaisessa 
korttitaloudessa ainaisen sodan vallitessa. 
Mutta kasvitarha ei pidä viljelijäänsä 
ainoastaan terveellisessä ja vaihtelevassa ruuassa, 
se antaa hänelle myöskin tuotteita myytäväksi pitkin 
vuotta. Taitavasti järjestäen, viljelemällä aikaisempia 
ja myöhäisempiä laatuja, voi pienviljelijä 
saada sievoisia tuloja kasvitarhastaan kaiken 
kesää, jolloin odottelee peltojensa syksyksi valmistuvaa 
satoa. 

Mutta tuottaakseen todellista hyötyä ei kasvitarha 
saa olla pieni kuin jokin lasten leikkipuutarha 

vaan pitää sille varata siksi suuri ala, että on riittävästi 
tilaa sekä joka vuosi vaihtuville kasveille 
että monivuotisille puille ja pensaille. Kivirannassa 
oli erikoinen rakennuksen vieressä oleva 
peltolohko muodostettu kasvitarhaksi. Vähitellen 
sarka kerrassaan oli tuo lohko lapiolla kääntäen ja 
sopivaa esi viljelystä käyttäen muokattu kasvitarhan 
vaatimaan kuntoon. Leveät, hiekoitetut 
käytävät oli luotu hoitoa ja liikkumista helpoittamaan 
ja nyt, kun ennakolta laadittu varma 
suunnitelma oli toteutettuna ja valmiina, tarjosi 
Kivirannan kasvitarha samalla sekä käytännöllisellä 
että aistikkaalla järjestelyllään kaikki ne 
edut mitä kasvitarhalta voidaan vaatia, se antoi 
paljon ja hyviä tuotteita ja oli viljelijöilleen ainaisena 
silmäin ilona ja mielen virkistyksenä. 

Kivirannan kasvitarha jakautui varsinaisesti 
kahteen pääosaan, hyötypuoleen ja koristepuoleen. 
Hyötypuoli oli valtavasti suurempi ja sille oli 
luovutettu tasaisimmat ja viljavimmat osat kasvitarhaa. 
Koristepuoleen kuului päärakennuksen 
ja rannan välinen loiva rinne ja sen vierellä oleva 
metsäinen mäki, josta vähäisin keinoin oli saatu 
ihana luonnonpuisto. 

Hyötypuolella oli kullakin kasvilajilla omat 
lohkonsa. Tuossa oli pitkä sarka, jossa suorissa 
riveissä olivat marjapensaat, valkeat, punaiset ja 
mustat viinimarjapensaat, sekä erilajiset karviaismarjat. 
Mansikoilla oli omat, määrävuosina vaihtuvat 
lohkonsa, vadelmilla samoin. Vierellä levisivät  

sitten varsinaiset viljelyslohkot, joissa kasvitarhan 
monet eri kasvit vuosittain vaihtelivat. 
Vuoro viljelys on näet kasvitarhassa vieläkin tärkeämpää 
kuin muualla, sillä ken täyden sadon 
tahtoo, hän älköön viljelkö samassa paikassa 
samanlajisia kasveja kahtena vuonna peräkkäin. 

Mutta väriloistoa oli hyötypuolellakin/' Pitkin 
käytävien varsia oli juurikasvi- ja muiden hyötykasvisarakkeiden 
reunaan kylvetty rivi kesäkukkasia. 
Tässä ne antoivat miellyttävää vaihtelua 
vakaville juurikasveille ja osoittivat elävästi, miten 
maataloudessa hyöty ja koristeellisuus kuuluvat 
yhteen ja miten hyvin ne toistensa seurassa 
viihtyvät. 

Hiukan sivummassa, suojaisella etelärinteellä 
oli tuleva hedelmätarha. Se oli vasta työnalainen, 
sillä monien turhien yritysten ja katkerien pettymysten 
jälkeen oli Kivirannan isäntä päättänyt 
muokata koko hedelmäpuille aikomansa alan 
aivan täyteen kuntoon, ennenkuin taas yritti 
niitä istuttaa. Kivirannassa oli näet jo pariin 
otteeseen istutettu omenapuita, mutta olivat ne 
kaikki kuolleet. Syy tähän oli se, että päästäkseen 
pikemmin alkuun, ei koko rinnettä oltu käännetty 
ja muokattu, vaan puut oli istutettu niille kaivettuihin 
kuoppiin, jotka oli täytetty voimakkaalla 
lannansekaisella maalla. Tämä maa oli kuitenkin 
ollut liian voimakasta, puut kasvoivat siinä liian 
rehevästi, eivät kypsyttäneet silmujaan talveksi 
ja ensimmäinen pakkanen ne palellutti. 

Tehtyään pari turhaa yritystä Kivirannan 
isäntä uskoi saamansa opetuksen, että maatalous 
ei hyväksy oikoteitä, vaan vaatii kaikessa järjestelmällistä 
työtä. Niinpä ryhdyttiin Kivirannassa 
panemaan hedelmätarhaksi aiottua aluetta tasaisesti 
hyvään kasvukuntoon. Koko alue kynnettiin, 
käännettiin lapiolla, lannoitettiin ja viljeltiin 
parina vuonna herneillä ja juurikasveilla, muokattiin 
ja paranneltiin taas ja vasta kun se kokonaisuudessaan 
oli riittävän syvämultaista ja hyvässä 
kunnossa, oli aikomus siihen uudelleen istuttaa 
hedelmäpuita. Puiden pieninä ollessa sopi niiden 
välissä hyvin viljellä mansikoita, joten esiviljelys 
ei mitenkään joutunut hukkaan. 

Koristepuoli Kivirannan kasvitarhaa oli kokonaan 
varattu huvia ja virkistystä varten. Työt 
siellä suoritettiin vapaa-aikoina, kun tärkeämmät 
talon työt eivät olleet esteenä, eikä siihen milloinkaan 
käytetty vierasta työvoimaa, vaan teki 
talonväki kaikki itse. Näin oli vähitellen rakennuksen 
eteen kasvanut vehmas puisto, jossa tuoksuvat 
sireenimajat, heloittavat kukkasarakkeet, 
taajat ruusupensastot y. m. tarjosivat asukkaille 
ainaista iloa ja miellyttävää askartelua. Eivät 
olleet hukkaan menneet ne rahat, joita oli uhrattu 
puiden, pensasten ja monivuotisten kasvien ostoon, 
vaikka moni oli taipuvainen pitämään sitä suurenakin 
tuhlauksena. Mutta mitä olivat ensiksikään 
nuo summat siihen verraten, mitä yleensä kulutettiin 
huveihin, iltamiin, juhliin, eläviinkuviin 

y. m. kaupungeissa? Tuskin mitään, yksi juhla-ateria 
jossakin ravintolassa usein maksoi enemmän, 
kuin lähetys koristekasveja, joista kuitenkin oli 
kestävää iloa kokonaiselle perheelle koko heidän 
elämänsä ajaksi. Ja eikö ollut eroa huvittelutavoillakin? 
Eikö ollut kaikin puolin parempi uhrata 
jotain tehdäkseen kotinsa kauniiksi ja viihtyisäksi, 
kuin olla pakoitettu varojensa ja mielenrauhansa 
kustannuksella hakemaan virkistystä 
maailmalta? 

Oli varmasti. Ja olisi toivottavaa, että maalaiskodeissa 
enemmän omistettaisiin huomiota kodin 
kaunistamisen merkitykselle, silloin viihtyisi nykyinen 
polvi kodissaan paremmin ja tuleva polvi 
kiintyisi kauniiseen maalaiskotiinsa ihastuksen 
ja rakkauden siteillä, joita ei mikään voima 
kykenisi katkomaan. 



PUHTAUS JA JÄRJESTYS. 



Astellessaan kasvitarhasta pihaan, jota nyt 
peitti puhdas nurmikko, jonka keskeltä siellä 
täällä kohosi pensas tai tuuhea vastaistutettu 
koivu, ei Kivirannan isäntä saattanut olla hymähtämättä, 
muistaessaan millaisessa tilassa piha ja 
rakennuksen ympäristöt olivat olleet kymmenen 
vuotta sitten. Silloin ei pihassa näkynyt nokkosia 
ja pujoja lukuunottamatta montakaan vihreätä 
kortta. Lapionpiston vahvuudelta peitti miespolvien 
aikana kerääntynyt törky joka paikkaa, 
kohoten portaiden kahden puolen ja rakennusten 
nurkissa suoranaisiksi röykkiöiksi. 

Näkyi selvästi, että sellainen kuin pihan lakaisu 
ja puhdistaminen keväisin ja suurempien pihalla 
tehtyjen töiden jälkeen, ei ollut koskaan kuulunut 
talon tapoihin. Jos pihalla oli veistelty, niin 
siihen olivat lastut saaneet jäädä, samoin kaikki 
talven aikana kerääntynyt törky. Astiat, vedet 
ja tuhkat oli tyhjennetty vain portaitten pieleen, 
johon lisäksi joutuivat vanhat jalkineet, rysät, niin 
yleensä kaikki, mikä kelpaamattomana oli hylätty. 

Moiset tunkiot rakennuksen lähimmässä ympäristössä 
eivät tietenkään näyttäneet hauskoilta 
ja vielä vähemmän ne terveydellisesti olivat asukkaille 
eduksi. Ei ollutkaan näin ollen ihme, 
että Kivirannan nuori emäntä ensi kertaa kaiken 
tämän epäsiisteyden nähdessään itkien huudahti: 
Eihän tätä saa edes puhtaaksi! 

Mutta oli se sentään saatu, vaikkakin täytyi 
tunnustaa, että oli siitä työtäkin ollut. Monta 
hevoskuormaa oli pihan piiristä vedätetty kesantomaalle 
suoranaista pellonparannusta ja mikä ei 
siksi kelvannut, sen sai tuli hävittää. Näin saatiin 
vähitellen nurkat puhtaiksi, levitettiin vähän 
multaa päälle, kylvettiin heinänsiemen, tuotiin 
metsästä muutamia koivuja ja pihlajia, joita istuteltiin 
sinne tänne sopiviin paikkoihin ja niin oli 
nyt Kivirannan piha vihanta ja puhdas. Siellä 
saattoi nyt pelotta heittäytyä nurmikolle missä 
tahansa ja monet ruokalevot pienten koivujen juurella 
oli jo otettukin. 

Mutta sellaisena se ei pysynyt ilman jatkuvaa 
työtä ja huolenpitoa ja sitä varten olivatkin 
Kivirannassa aina haravat ja varsiluudat käsillä. 
Keväisin pidettiin oikea suursiivous, jolloin kaikki 
syksyn lehdet ja talvenaikana varisseet heinät, 
oljet, lastut y. m. haravoitiin ja vietiin kompostikasoille 
sekoitettaviksi mudan ja kalkin kanssa 
kasvitarhan tarpeiden varalle. Samoin tehtiin 
pitkin kesää aina tarpeen vaatiessa. Mitään vesiä 
tai muita talousjätteitä ei myöskään saanut heitellä 

ympäri nurkkia, joissa ne menivät hukkaan, 
liaten ja saastuttaen lisäksi talon ympäristön, vaan 
kaikki oli huolellisesti vietävä navetan takana 
pellon syrjässä oleviin komposteihin. 

Nämä kompostit eli selvällä suomenkielellä 
sekalantatunkiot, olivat erinomaisen tärkeät Kivirannan 
maataloudessa, kuten ne ovat kaikkialla, 
missä siisteys on korkeassa kurssissa ja kasvitarhaviljelykselle 
annetaan arvoa. Voidaankin sanoa, 
että ilman komposteja on kasvitarhaviljelys mahdotonta, 
sillä niin välttämätöntä on hyvin palanut 
sekalanta useimmille kasvitarhakasveille. Komposteja 
olikin Kivirannassa aina useampia tekeillä 
ja valmistumassa. Kaikki karikkeet, rikkaruohot, 
pienet lastut ja lehdet, likavedet, talousjätteet 
y. m. vietiin aina kompostiläjään, johon pohjaksi 
oli tuotu muutamia kuormia mutaa. Nämä eri 
ainekset sekoitettiin kalkin kera kerroksittain ja 
väliin pantiin aina mutaa, jota sitä varten oli 
läjässä navetan seinänvierellä. Kun kompostipakka 
näin oli saatu tarpeeksi korkeaksi (noin 1 
metri) peitettiin se mudalla ja jätettiin hautumaan 
ja uusi otettiin tekeille. Tavallisesti kesti 
kaksi vuotta ennenkuin tuollainen pakka oli valmis 
käytettäväksi ja sinä aikana oli se syksyin 
keväin huolellisesti käännettävä ja sekoitettava. 
Mutta sitten siinä olikin kasvitarhaan sellaista 
väkimaata, ettei sitä tarvinnut muuta kuin vähän 
näyttää, niin kaikki jo kasvoi aivan mustanviheriänä. 

Kaksinkertainen on siis hyöty kompostin valmistamisesta, 
kasvitarha saa sille sopivaa lannoitusainetta 
ja nurkat ja pihamaat pysyvät 
puhtaina. Ylen paljon meillä vielä puhtaussääntöjä 
vastaan rikotaankin, ihmiset tyytyvät asumaan 
ympäristössä, johon esim. tanskalainen 
pienviljelijä ei panisi possujaankaan. Tämä on jälleen 
ilmaus siitä murheellisesta välinpitämättömyydestä, 
jolla meillä yleensä suhtaudutaan 
kaikkeen, mikä voisi lisätä kotoista viihtymystä. 
Meillä ei tahdota uhrata mitään, ei työtä eikä 
varoja, sellaiseen, josta on vain välillistä hyötyä 
kukkarolle, ei ymmärretä vielä, että maatalouden 
kannattavaisuus todella riippuu siitä, että 
kaikki kielet sointuvat yhteen, jos yksikin, vaikka 
miten syrjäiseltä näyttävä, on epävireessä, on 
seurauksena epäsointu, joka ennemmin tai myöhemmin 
selvimmin kuuluu juuri kukkarossa. 

Suomalaisella maanviljelijällä ei ole järjestysaistia. 
Sitä ei näet luulla maataloudessa tarvittavan, 
mutta siinä juuri tehdäänkin peruserehdys. 
Maatalous ennen kaikkea vaatii ankaraa 
järjestystä, sillä ilman sitä on mahdoton olla 
vähääkään tolkulla maatalouden kymmenistä eri 
haaroista. Ilman koko talouteen ulottuvaa järjestystä 
ei maatalossa milloinkaan mikään ole 
siellä, missä sen pitäisi olla ja mistä sen tarvitessa 
saisi käsille, työkalut lojuvat pellonpientareilla 
tai nurkissa, ruostuvat, lahoavat ja joutuvat 
hukkaan, valjaat jäävät milloin mihinkin, 

hautautuen lopulta kaikkialla vallitsevaan 
törkyyn. 

Näin turmeltuu ja häviää meillä vuosittain 
tavattomat määrät kalustoa, joka pian taas on 
uudella korvattava. Miten monista menoista 
päästäisiinkään vain sillä, että jokainen kappale 
aina pantaisiin varmaan paikkaansa ja että talossa 
yleensä olisi joka asialle varma paikkansa. 
Silloin eivät myöskään nurkat ja pihamaat joutaisi 
kertymään saastaa ja taudinpesiä täyteen, 
vaan kaikki se, mikä nykyään pilaa niin monen 
talon ympäristön, kertyisi sinne minne se kuuluu 
ja missä se on suureksi hyödyksi — nimittäin 
kompostikasalle. 

Puhtaus ja järjestys ovat kuin ovatkin meille 
vielä outoja käsitteitä, mutta toivoa sopii, että 
sikäli kuin sivistys pääsee kansassamme juurtumaan, 
sikäli myös puhtauden ja järjestyksen 
kaipuu meissä herää, sillä ne ovat ehdottomasti 
kulttuuri-ihmisen tuntomerkkejä. 



LANNANHOIDOSTA JA KUIVIKKEISTA. 




Niin tärkeätä kuin kompostin valmistus varsinkin 
kasvitarhalle olikin, oli se kuitenkin vain 
pieni osa siitä työstä, joka Kivirannassa lannan 
teolle ja hoidolle omistettiin. 

Nimitys lannanteko tuntuu ensi katsannolla 
hiukan omituiselta, mutta todellisuudessa se täydellisesti 
vastaa tarkoitustaan. Maanviljelijän, 
varsinkin pienviljelijän, täytyy todella »tehdä» 
lantaa. Ei kelpaa enää vanha tapa, että jotenkuten 
otetaan talteen se osa lannasta, joka ei 
omasta hyvästään suvaitse valua ojiin ja muihin 
viemäreihin tai haihtua ilmaan, tämä miltei 
arvoton jäännös ei riitä pitämään maita kasvukunnossa, 
puhumattakaan maan tuotantokyvyn 
kohottamisesta. Pienviljelijän, joka aikoo maastaan 
elää, täytyy siis ensinnäkin tarkoin ottaa 
talteen ja säilyttää kaikki talon lantavarat, mutta 
toiseksi hänen täytyy pyrkiä sopivilla sekoitusaineilla 
niitä lisäämään, hänen täytyy toisin sanoen 
tehdä lantaa enemmän, saadakseen sen 
riittämään talonsa kaikkiin tarpeisiin. 

Jo lannan säilyttämisen suhteen tehdään meillä 
äärettömästi syntiä. Ruskeana virtana valuvat 
navetoistamme lannan juoksevat ainekset lähimpään 
ojaan ja jäännös palaa navetassa, kunnes 
siitä ei ole muuta jäljellä kuin kuivikkeina 
käytettyjen hakojen kuivuneet ruodot, jotka sitten 
suurella touhulla vedätetään muka lantana 
pellolle. Näin lantanavetoissa. Missä taas navetta 
on varustettu sementtilattialla, näkee tavallisesti 
lannan heitettävän luukusta tai vasalle, 
jossa sateet ja taivaan tuulet pian liuottavat 
siitä liian voiman pois, joten maanviljelijä seurauksia 
pelkäämättä voi sen viedä pellolleen. 

Tämmöistä on lannanhoito meillä vielä yleisesti 
ja sittenkin ihmetellään, miksi ei pellot kasva, 
vaikka niille lannan asemesta annetaan risukuorma 
toisensa jälkeen. 

Mutta tässä täytyy tulla muutos, meillä ei 
todellakaan ole varaa antaa suurimman osan kalliista 
lantavaroistamme joutua hukkaan, varsinkaan 
kun niiden talteenotto on niin herttaisen 
yksinkertaista. Ei siinä tarvita mitään suuria 
laitoksia, sementtilattioita ja sen sellaisia, lannan 
hoito käy kyllä ilman niitäkin. Tietysti pitävä 
sementtilattia aina on hyvä ja se ihanne, johon 
on pyrittävä, mutta ellei sitä nyt syystä tai toisesta 
saada, ei se ole mikään laillinen syy lannan 
hoitamatta jättämiseen. Ilman sementtiäkin saa 
näet ainakin lantasäiliön pohjan tiiviiksi poljetulla 
savella, päreistä, laudoista tai oljista säiliölle 

niinikään helposti saa auttavan katon ja 
sen parempaa suojaa ei lantatehdas kaipaakaan. 
Lannan talteenotto riippuu näet yksinomaan 
kuivikkeista. Riittävästi ja hyviä kuivikkeita 
käyttämällä voi tulla kokonaan permannottakin 
toimeen. 

Mitkä ovat sitten hyviä kuivikkeita? Ne ovat 
ne, jotka imevät itseensä kaiken lannassa olevan 
kosteuden päästämättä pisaraakaan valumaan 
hukkaan. Ja meillä on tämän vaatimuksen täyttäviä 
kuivikkeita enemmän kuin ehkä missään 
muussa maassa. Meillä on turvepehkumme ja 
turvemultamme, joita suomme ovat täynnä ja 
me kärsimme kuitenkin lannanpuutetta tai käytämme 
huonoa tikkulantaa ennestään huonoilla 
pelloillamme. Tämä on jo saamattomuutta, 
joka on aivan anteeksiantamatonta. 

Miksi ei suomalainen maanviljelijä talvella vedätä 
suomultaa kotiin kuivamaan, jotta hänellä 
aina olisi sitä kuivana levitettäväksi kerroksittain 
lannan joukkoon säiliössä? Miksi ei suomalainen 
maanviljelijä kuivata soittensa rahkasammalta ja 
pehkukerrosta ja käytä sitä kuivikkeena? 

Niin, miksi hän ei tuota tee? 

Hänellä on sammalta, hänellä on turvemultaa 
ja molemmat runsaasti käytettyinä eivät ainoastaan 
ottaisi talteen kaikkea lantaa ja säilyttäisi 
sen kalleimpia ravintoaineita haihtumasta, vaan 
lisäisivät vielä talon lantavaroja toisella puolella. 
Jos nimittäin panet lantasäiliön pohjalle kerroksen 

turvemultaa on se sieltä otettaessa jo valmista 
lantaa ja sama on laita kuivikkeena käytetyn 
sammaleen, joka jo sellaisenaankin lisäisi 
pellon multavuutta. Aineksista ei siis ole puute, 
niitä on yllin kyllin ja sittenkin on Suomessa 
lannan puute ja kasvit taistelevat pellolla nälkäkuoleman 
kanssa. 

Se on niin surkeata, että sitä katsellessa on 
joutua epätoivoon. 

Mikä on se voima, joka tässä saisi parannuksen 
aikaan? Mikä saisi sammalkuormat kulkemaan 
suolta kotiin muutettavaksi lannaksi, jota kituvat 
peltomme niin kipeästi kaipaisivat? Mikä 
saisi turvemultaläjän kohoamaan navetan seinustalle, 
josta sitten kuivaa turvemultaa riittäisi 
ripotella käymälään, lammasten ja vasikoiden 
karsinoihin ja lannan katteeksi säiliössä? Mikä 
olisi, toisin sanoen, se voima, joka saisi Suomen 
maanviljelijän käyttämään hyväkseen kotoisia 
apulähteitä ja uhraamatta penniäkään ulkomaisiin 
apulantoihin ensin omin voimin kohottamaan 
maansa tuotantoa toisella puolella? 

Niin, mikä se voima on? 

Onko se ehkä pienviljelys, joka sen tekee? 
Pienviljely s ei näet suvaitse nahjuksia eikä hutiluksia. 
Se käskee: Ota tarkoin vaari kaikesta, 
käytä kaikki kotoiset mahdollisuudet hyväksesi, 
tai lähde tilkultasi kävelemään 1 

Ja hyvä olisi, jos niin kävisi, sillä jos pienviljelys 
opettaa suomalaisen maanviljelijän tekemään 

lantaa, on se suorittanut suuren kansantaloudellisen 
työn. 

Kivirannassa jo uskottiin lannanhoidon merkitykseen, 
sen oli kokemus opettanut. Ei ollut 
Kivirannassa sementtilattioita eikä muitakaan 
välineitä, mutta sammaleen ja turvemullan avulla 
tuli kuitenkin kaikki talteen. Ei Kivirannassa 
myöskään nenä neuvonut tietä käymälään, kuten 
suomalaisessa maatalossa tavallisesti, sielläkin 
turvemulta peitti ja visusti talletti kaiken, 
mikä kuului pellolle eikä maailman tuuliin. 

Entä tulos? Tulos oli se, että Kivirannassa 
alkoi olla lantaa riittävästi ei ainoastaan kesannolle 
vaan muillekin lohkoille. Ja kaikki mitä 
Kivirannan pelloille vietiin, oli voimakasta, ravintorikasta 
ainetta, josta kuorma vastasi viittä 
entisaikain risukuormaa. Eikä pelto ollut kiittämätön. 
Se osoitti heti ymmärtäneensä, että sen 
hyväksi oli tehty työtä, sen multa kasvoi vuosi 
vuodelta, sen väri tummeni ja kasvit, jotka siihen 
kylvettiin, sanoivat hymyillen toisilleen: 
Täällä on meidän hyvä olla, täällä me alamme 
viihtyä. 

Ja mitä voi maamies muuta pyytää I 



PUHDETYÖT JA KOTOINEN ASKARTELU. 



»Minkäs teet, se tervaa!» Tuo vanha suomalainen 
opetus muistui Kivirannan isännän mieleen, 
kun hän pihalla näki päivänpaisteessa kuivamassa 
pari äsken tervattua rekeä ja uuden 
heinälläkin. 

Ennen vanhaan suomalainen maanviljelijä todellakin 
tervasi kaikki, mitä hän teki. Reet, 
rattaat, lapionpesät, yleensä kaikki puusta tehdyt 
työvälineet tervattiin heti valmistuttua ja 
sen jälkeen tavallisesti uudestaan joka kevät. 
Pidettiinhän ennen kevätkesällä oikein varsinaiset 
tervauspäivät, jolloin talon kaikki puiset 
työvälineet tuotiin pihalle tervattaviksi ja kevätahavan 
kuivattaviksi. Tästä johtuikin, että työkalut 
ennen aina olivat siistiä ja kestäviä, jokavuotinen 
tervaaminen kovetti puun, tehden sen 
kestäväksi kosteutta vastaan ja pakollinen puhdistaminen 
ennen tervaamista esti likaa kasaantumasta 
pyöriin ja muihin paikkoihin, jossa se 
olisi hautonut ja mädättänyt puuta. Ja varmaa 
on, että juuri tässä hoidossa piili entisaikain 

työkalujen kestävyyden salaisuus, ne pidettiin 
kunnossa ja tervattiin, siksi ne kestivät usein 
miespolvia. 

Miten toisin onkaan laita nyt Harmaita, aidaksen 
värisiä, puolilahoja rekiä, lutisevia pyöriä, 
jotka pysyvät koossa parhaastaan vain niihin 
kovettuneen ravan avulla, paikattuja tai 
rautalangalla niottuja aisoja j. n. e. loppumattomiin, 
sellaisia ovat nykyään maanmiehen työvälineet 
useimmissa paikoissa. Tuskin niitä on 
tehdessäkään tervattu, mutta jälkeenpäin ei ainakaan. 


Mistä tämä johtuu? Miksi ei suomalainen maamies 
enää tervaa, mitä tekee, vaan jättää sen suojattomana 
ajan hampaan kaluttavaksi? 

Luultavasti siksi, ettei suomalainen maamies 
enää itse tee mitään, nyt hän ostaa kaiken ja mikä 
laulaen tulee, se kirkuen menee. Kuka ostokalua 
rupeisi tervailemaan ja hoitelemaan, lahotkoon, 
ostetaan uusi, kun ei vanha enää vältä edes naulaillen 
ja paikkaillen! Toista oli silloin, kun jokainen 
itse valmisti työvälineensä, kun lahonneen 
tai muuten särkyneen kapineen tilalle itse sai 
valmistaa uuden. Silloin sen ymmärsi tehdessään 
tervata ja jälkeenkinpäin siksi hyvin hoitaa, 
että kerkisi muuhunkin kuin nikkarintyöhön. 
Ja silloin sentään jokainen edes osasi työkalunsa 
itse tehdä, mutta pankaapas nykypäivien maamies 
tekemään vaikka vain harava, niin moneltakohan 
se syntyy? 

Mutta, kuulee tähän kuorossa väitettävän, 
eihän se ole tarpeenkaan, ei nykyään enää voi 
kaikkea kotona valmistaa, tulee paljon halvemmaksi 
ostaa työkalut ja muut tarpeet sellaisilta, 
jotka niitä työkseen valmistavat ja käyttää sekin 
aika muuhun. 

Mutta mikä se on sitten se »muu»? 

Kortinpeluu, rivot jutut ja vetelehtiminen, 
sitä se on. Ja sen seurauksena saamattomuus, 
taitamattomuus, haluttomuus ja tyytymättömyys. 

Sanotaan, että maailma on mennyt eteenpäin, 
että tekniikka ja teollisuus on edistynyt ja eikä 
maamiehen tulee seurata aikaansa ja käyttää 
hyväkseen kaikkia uuden ajan hänelle tarjoomia 
etuja. Niin kyllä, mutta juuri tuossa hyväksensä 
käyttämisessä maamies helposti erehtyy ja on 
jo erehtynyt. Ei se ole mitään uuden ajan tarjoamien 
etujen hyväkseen käyttämistä, jos maamies 
niin tarkoin valmiina ostaa kaiken, minkä 
voisi kotonaan valmistaa, että lopulti ei enää 
edes osaa sitä itse tehdä, ei se ole hyväkseen käyttämistä, 
vaan se on orjuutta. Ja kuta useamman 
tuotteen kotona valmistamisen maamies jättää 
ja unohtaa, sitä syvemmälle, sitä auttamattomammin 
hän vajoo teollisuuden orjuuteen. Ja 
me olemme jo sangen pitkällä. Maamies huokaa 
jo synkästi, kun teollisuus yhä nostaa hintojaan 
ja imee hänen viimeisen kolikkonsa, mutta hän 
luulee, että näin täytyy olla ja nurisee vain kovaa 
kohtaloaan. 

Eikö se todella ole hullua? Maamies, joka itse 
tuottaa raaka-aineet, joka voisi itse valmistaa 
miltei kaikki tarvikkeensa, hän heittäytyy pelkästä 
saamattomuudesta kokonaan teollisuuden 
nyljettäväksi. Ajan henki on sellainen, väitetään. 

Mutta Rösiö sanoo sattuvasti, että »ajan henki 
on huonosti kasvatettu lurjus, jota täytyy kurittaa». 
Ja tässä, jos missä on ajan henki viemässä 
maamiehen väärään suuntaan ja on sitä siis kuritettava. 
Kotoinen työ on saatava uudelleen 
arvoonsa. Käyttäköön maamies teollisuutta hyväkseen, 
mutta älköön heittäytykö kokonaan sen 
armoille. 

Minkä muut ovat rikkoneet, se on nousevan 
pienviljelyksen korvattava . Jos suurviljelijän 
kannattaa pitkät talvipuhteet pitää työväkensä 
jouten tai korttien ääressä, niin pienviljelyksessä 
se ei ainakaan vetele. Pienviljelijän on puhteina 
pantava pirta piukkamaan, rukki surisemaan, 
höylät sihajamaan ja vasarat paukkumaan. Pienviljelijällä 
ei saa olla peukalo keskellä kämmentä 
missään asiassa, hänen on opeteltava kotona 
valmistamaan tarvikkeensa niin tarkoin, että 
hänellä vain poikkeustapauksissa on ostoksille 
asiaa. 

Ja miten suunnaton onkaan voitto, joka näin 
saavutetaan. Ei siinä kyllä, että kotitekoiset 
vaatteet, astiat, ajokalut y. m. ovat monta vertaa 
ostettuja kestävämmät, tuottaen siten valmistajalleen 
moninkertaisen säästön, ne ovat myöskin 

monta vertaa taiteellisemmat ja arvokkaammat, 
kuin kaikenlainen tusinateollisuus, joka meillä 
vähitellen on alkanut vallata miltei joka talon. 
Huonekaluista alkaen on teollisuus, vieläpä ulkolainen, 
syrjäyttänyt kaiken kotoisen. Kuka 
nyt tahtoisi istua jykevällä rahilla ristikko jalkaisen 
pöydän ääressä, kun voi saada muka hienomman 
wieniläisen nappulatuolin ja keikkuvan 
pöydänröttelön! Ja minne ovat kadonneet kauniit 
ryijymme, jotka ennen antoivat loistoa matalaankin 
majaan, niitä ei saane enää nähdä 
kuin museossa. Samoin ovat iloiset kotikutoiset 
ikkunaverhot muuttuneet kirjaviksi karttuunatilkuiksi. 


Toisin sanoen, kehitystä on havaittavissa, mutta 
se on kehitystä väärään suuntaan ja se on lopetettava. 
Ajan henkeä on kuritettava, kunnes 
se tajuaa mitä sen rauhaan tulee. Vanhan kansan 
kotoinen aherrus on jälleen saatava kunniaan, 
osaksi jo kadonnut taito ja kätevyys on voitettava 
takaisin ja sitä on lisättävä uuden ajan tarjoamilla 
välineillä. Suomalainen koti on jälleen 
somistettava kotoisilla tuotteilla ulkolaisen rihkaman 
asemesta ja näin on luotava uusi kukoistus 
suomalaiselle kansanomaiselle kulttuurille ja 
vanhan kansan ahkeruudelle ja toimekkuudelle. 



YHTEISTOIMINNAN MERKITYKSESTÄ. 



Pahimman esteen Kivirannan isännän toimien 
menestymiselle muodosti yhteistoiminnan puute. 
Hän oli yksin, naapureita oli ylen vaikea 
saada liittymään mukaan yhteisiin yrityksiin ja 
niin kulki kehitys Kivirannassa paljon hitaammin, 
kuin mitä muuten olisi ollut laita. 

Yhteistoiminta on kuitenkin pienviljelyksessä 
menestyksen tärkeimpiä edellytyksiä. Yksinään 
on pienviljelijä monessa asiassa kokonaan lapsipuolen 
asemassa, jääden suurviljelijän rinnalla 
huomattavasti alakynteen. Siten on pienviljelijälle 
taloudellisesti kannattamatonta vain omaa 
tarvettaan varten hankkia useita suurempia koneita, 
kuten kylvökoneita, puimalaitteita y. m., 
pienviljelijällä ei ole niille riittävästi työtä, joten 
hän joutuisi sijoittamaan kohtuuttoman suuria 
pääomia enimmäkseen käyttämättöminä oleviin 
koneisiin. Aivan toista olisi, jos sen sijaan 
muutamat läheiset naapurit liittyvät yhteen ja 
yhdessä hankkivat nuo koneet. Silloin jakaantuvat 
ensiksikin hankintakustannukset jo useampiin 

käsiin ja koneiden saadessa riittävästi työtä 
korvaavat ne nopeammin hintansa. 

Yhteistoiminnan kautta pääsee oitis pienviljelys 
nauttimaan aivan samoja etuja aikaa ja työtä 
säästäviin koneisiin nähden kuin suurviljelys. 
Mikä yksityiselle pienviljelijälle kävisi ylivoimaiseksi, 
sen toteuttavat helposti useammat yhteisin 
voimin, eikä siinä tarvita kuin hiukan hyvää 
tahtoa ja yritteliäisyyttä. 

Ja aivan sama on laita kaikkien muiden tarvikkeiden 
oston. Jos yksityinen pienviljelijä 
ostaa tarvitsemansa pikkuerän väkirehuja, apulantoja, 
siemeniä tai mitä tahansa, joutuu hän 
siitä aina maksamaan enemmän kuin suurviljelijä, 
joka suuria määriä ostaessaan saa lukea 
edukseen kaikenlaisia alennuksia, vapaita rahteja 
j.n. e. Jos sen sijaan useammat pienviljelijät 
tekevät yhdessä suuremman yhteisoston 
lankeavat samat edut heidänkin osakseen. Tie 
on siis selvää selvempi, miksi ei sitä siis kuljeta? 


Mutta pienviljelijät eivät tarvitse toistensa 
tukea ainoastaan jotain ostaessaan, vaan he tarvitsevat 
toisiansa aivan yhtä kipeästi muuttaessaan 
tuotteitaan rahaksi. Onhan näet selvää, 
ettei yksityisen pienviljelijän kannata myytävänään 
oleville pikkuerille lähteä etsimään edullisimpia 
markkinapaikkoja, ei hänen myöskään 
kannata ilmoituksilla ja reklaamilla hankkia pienille 
tavaramäärilleen kysyntää, vaan saa hän 

tyytyä myymään tuotteensa siihen hintaan, mikä 
hänelle lähimmässä ympäristössä tarjotaan ja 
ettei se useinkaan ollut päivän huippuhinta, sen 
oli Kivirannankin isäntä monesti joutunut kokemaan. 


Yhteistoiminta tässäkin vain kykenee ihmeitä 
tekemään. Useamman pien viljelyksen tuotteet 
yhteiseen varastoon koottuina, yhdenmukaisiksi 
lajiteltuina ja järjesteltyinä kykenevät jo herättämään 
kysyntää ja ostohalua laajemmallakin ja 
siten hankkimaan tuotteista hinnan, joka on 
tuntuvasti korkeampi sitä, mikä yksityiselle pienviljelijälle 
olisi tarjottu. 

Mutta vielä muissakin, kuin ostoa ja myyntiä 
koskevissa asioissa, on yhteistoiminnalla pienviljelykselle 
suorastaan ratkaiseva merkitys. Miten 
on esim. karjanhoidon ja varsinkin karjanjalostuksen 
laita? Ei kannattanut pienviljelijän 
neljää tai viittä lehmäänsä varten elättää kallista 
siitossonnia, mutta ellei hän sitä taas tehnyt, 
vaan astutti karjansa milloin milläkin naapurin 
sonnilla, niin oli hänen karjansa pian aivan 
kirjava, eikä mistään jalostuksesta voinut 
olla puhettakaan. Tässä oli jälleen yhteistoiminta 
ainoana pelastuksena. Naapurien kesken 
muodostettu sonniyhdistys hankkii yhteisen puhdasrotuisen 
siitossonnin, jonka hoidosta ja ruokinnasta 
huolehtivat jäsenet vuoroon, tai yksi 
heistä toisten maksaessa puolestaan. Näin saa 
pienviljelijäkin pienen karjansa säilymään rotupuhtaana 

ja mahdollisuus karjatulojen lisäämiseen 
puhdasrotuisten siitoseläinten myynnillä aukenee 
siten pienviljelijälle, aivan samoin kuin 
Suurviljelijällekin. 

Luetteloa voisi jatkaa loppumattomiin, sillä 
katsoipa mitä maatalouden puolta hyvänsä, niin 
aina tekee sen havainnon, että yhteistoiminta 
on pienviljelijän pyrkimysten varmin toteuttaja. 
Yhteistoiminta lisää pienviljelijän voimat moninkertaisiksi, 
antaa hänelle taloudellista tukea ja 
selkärankaa. Yhdistysten ei tarvitse olla suuria, 
tai oikeammin ne eivät saa sitä olla. Lukuunottamatta 
sellaisia suurempia yrityksiä kuin osuusmeijereitä, 
pehkutehtaita y. m. riittää pienviljelijäin 
tarpeisiin muutamien läheisten naapurien 
yhteenliittyminen. Siten ei yhteistoiminta vaadi 
mitään virkakoneistoa ja muuta sellaista, joka 
tekisi sen hitaaksi ja epämukavaksi, vaan kukin 
jäsen toimii itse omaksi ja toisten hyödyksi. 

Mutta kun nyt siis kaikki tosiasiat viittaavat 
yhteistoiminnan välttämättömyyteen, siihen suureen 
hyötyyn, mikä siitä aivan ilmeisesti olisi 
pien viljelykselle maassa yleisesti ja jokaiselle pienviljelijälle 
erikoisesti, niin miksi ei sitä nykyistä 
enemmän harrasteta? Miksi ei Suomessa jokainen 
pienviljelijä kuulu johonkin osto- ja myyntiosuuskuntaan, 
sonni-, tarkastus- tai muuhun yhdistykseen, 
vaan rimpuilee yksin vaikeuksissa, 
joita hänellä yhteistoiminnassa toisten kanssa ei 
lainkaan olisi? 

Se on käsittämätöntä. 

Eikä siihen saatakaan löytää mitään järjellistä 
syytä. Syyt täytyy yksinomaan etsiä meidän 
vielä kehittymättömistä oloistamme ja meidän 
alemmista vaistoistamme. Me olemme vielä 
niin tyhmän kateita, että useinkin kernaammin 
kieltäydymme jotain etua saavuttamasta, jos 
samalla tulisimme tekemään naapurinkin tuosta 
edusta osalliseksi. Se kyllä kuuluu rumalta tuollainen 
puhe, mutta ikävä sanoa, totta se on sittenkin. 
Suomalainen ei vielä ole niin valistunut, 
että hän saattaisi iloita naapurinkin menestyksestä, 
silloinkaan kun se samalla on hänen omansa, 
vaan hän luulee yhä oman etunsa vaativan salakähmäistä 
kyräilyä naapureitaan kohtaan. 

Tuota suomalaista perisyntiä vastaan on nyt 
käytävä taisteluun. Tuo kompastuskivi edistyvän 
pien viljelyksen tieltä on raivattava pois. 
Ja se on pien viljelyksen itsensä tehtävä. Pien viljely 
s tarvitsee yhteistoimintaa, se on sen menestymisen 
ehto, sen on siis kasvatettava suomalainen 
pienviljelijä avokatseiseksi, suurisieluiseksi henkilöksi, 
joka tajuaa, että naapurin etu on hänenkin 
etunsa ja heidän molempien yhteinen etu on 
koko maan etu. Pois siis kateellinen kyräily, kädet 
käteen ja yhteisvoimin kohti valoisampaa tulevaisuutta! 




TULEVAISUUDEN SUUNNITELMIA. 



Näin oli siis Kivirannan isäntä pääpiirteissään 
läpikäynyt kaikki taloutensa eri haarat. Hän oli 
siten saanut jotenkin yhtenäisen kuvan työnsä 
tähänastisista saavutuksista. Ja pääasiassa oli 
hän tyytyväinen työnsä tuloksiin. Kannattamattomasta, 
kaikin puolin laiminlyödystä pikkutilasta 
oli Kiviranta muuttumassa tuottavaksi ja 
kukoistavaksi pienviljelykseksi. 

Kiviranta ei tosin vielä ollut missään suhteessa 
lopullisessa kunnossa, kaukana siitä, mutta niin 
paljon saattoi tehdyn työn tuloksista jo nähdä ja 
päätellä, että oltiin oikealla tolalla. Suuntaviivat 
olivat oikeat ja niitä määrätietoisesti edelleen 
seuraamalla oli tarkoitettu päämäärä ilmeisesti saavutettavissa. 
Tämä tietoisuus olikin paras palkkio 
työstä ja samalla myös paras kannustin yhä uusiin 
ponnistuksiin, yhä lujempiin otteisiin. 

Ja ajatellessaan asioita eteenpäin avautuikin 
Kivirannan isännän eteen miltei lukematon sarja 
tehtäviä, jotka kaikki näyttivät yhtä tärkeiltä. 
Aivan joka suhteessa oli Kivirannassa vielä mahdollisuuksia 

parantamiseen ja tuotannon kohottamiseen. 
Tähän asti tehdyt työt oikeastaan 
vasta avasivat tilaisuuden varsinaisen voimaperäisen 
viljelyksen alkamiselle. Siten ei nykyinen 
30 — 35 sentin kyntösyvyys ollut vielä puoltakaan 
siitä, mitä sen pien viljelyksessä täytyi olla, jos mieli 
kannattavaisuudesta puhua. Vasta kun muokattu 
ruokamultakerros oli 70 — 80 senttiä, vasta 
silloin rakentui pien viljely s pettämättömille perustuksille. 


Ja tähän oli ehdottomasti päästävä. Ruokamultakerrosta 
oli kaikin tavoin lisättävä. Sitä 
oli lisättävä alhaalta päin kyntöä syventämällä 
jankkoauran ja pienemmillä aloilla vaikka lapiolla 
kääntämisen avulla, ja samaan aikaan oli sitä 
lisättävä päältä päin vetämällä pellolle suurempia 
lanta- ja mutamääriä. Tämä edellytti puolestaan 
lisättyä lannanvalmistusta talossa. Kuivikkeina 
oli käytettävä yksinomaan ja runsaasti turvepehkua, 
joka kykeni ottamaan kaiken lannan 
tarkoin talteen ja jo itsessään oli omansa maan 
multavuutta lisäämään. 

Toinen uudistus, johon Kivirannassa myöskin 
oli pyrittävä, oli salaojitus. Sarkaojat oli tehtävä 
salaojiksi ja vain eri vuosilohkojen piiriojat jätettävä 
avonaisiksi. Näin menetellen lisääntyi huomattavasti 
pellon kasvava pinta-ala ja tilaisuus 
maan perinpohjaiseen muokkaukseen parani sen 
kautta, että silloin saattoi avo-ojien estämättä 
ajaa sarkoja myöskin poikkipäin. Ajan oloon tuli 

myöskin salaojitus huomattavasti halvemmaksi 
vapauttaen jokavuotisesta ojankaivamisesta-, sillä 
joskin salaojat tehdessä tulivat tuntuvasti avo-ojia 
kalliimmiksi, olivat ne kivistä tai torvista 
kunnollisesti tehden miltei ikuisia. 

Nämä, itse maahan kohdistuvat parannukset 
olivatkin tärkeimmät Kivirannassa lähinnä toimeenpantavista 
uudistuksista. Ne muodostivat 
pohjan ja perustuksen kaikelle muulle edistykselle. 
Kun maa vain oli riittävän syvältä muokattua, 
hyvin ojitettua ja lannoitettua, silloin viljelijä oli 
luonnon herra. Hänen tulonsa eivät enää olleet 
riippuvaisia siitä, millainen vuosi sattui, vaan 
hänen maansa kasvoi täyden sadon oli vuosi sitten 
sateinen tai liian kuiva. Ja tältä pohjalta oli 
pienviljelijän sitten hyvä lähteä kehittämään taloutensa 
muita puolia. 

Menestyäkseen, s. o. tuottaakseen mahdollisimman 
hyvän rahallisen tuloksen vaatii pienviljelys 
erikoisviljelyä. Koko kannattavan pienviljelyksen 
salaisuuden voikin sanoa kätkeytyvän 
lauseeseen: mahdollisimman suuri ja mahdollisimman 
arvokas sato mahdollisimman pieneltä 
alalta. Kuta jalompia kasveja, kuta arvokkaampia 
tuotteita pienviljelijä pystyi maassaan viljelemään 
ja kasvattamaan sitä kannattavammaksi luonnollisesti 
koko yritys kävi. Ja kun kerran maa 
oli asianomaisessa kasvukunnossa, riippui ainoastaan 
paikallisista olosuhteista, mikä erikoisviljely 
antoi parhaan tuloksen. Kaupunkien ja 

liikekeskusten lähellä tarjosi siten esim. kasvitarhakasvien, 
vihannesten, marjain ja hedelmäin 
viljely suuria mahdollisuuksia. Vähän etäämmällä 
taas saattoi siemenviljelyksestä odottaa aivan 
erikoisen hyviä tuloksia. 

Oli muuan haara siemenviljelystä, joka jo 
pitemmän aikaa erikoisesti oli kiinnittänyt Kivirannan 
isännän mieltä ja se oli kukansiementen viljely. 
Tekemiensä alustavien kokeiden perusteella 
tiesi hän, että useat tavallisimmista puutarhakukistamme 
tekivät meillä täysin tuleentuneita 
ja laadultaan erinomaisia siemeniä, mutta siitä 
huolimatta tuotettiin noita samoja siemeniä satojen 
tuhansien markkojen edestä vuosittain ulkomailta. 
Tuohan oli järjetöntä tuhlausta, joka johtui 
yksinomaan kotimaisen yritteliäisyyden puutteesta. 
Siinä oli siis pien viljelykselle muiden 
muassa muuan sopiva erikoisala, joka aivan varmasti 
vähitellen kokemuksen karttuessa laajennettuna 
voisi muodostua huomattavaksi tulolähteeksi 
sekä yksityiselle viljelijälle että välillisesti 
koko maalle. Kivirannan isäntä oli jo monesti 
nähnyt sielunsa silmin yhä laajenevat kukkasarat 
Kivirannan pelloilla ja laskenut miten paljon 
suuremman rahallisen tulon maa sillä viljalla 
antaisi kuin nyt kauralla. 

Entistä pontevampiin yrityksiin oli Kivirannasta 
käsin myöskin ryhdyttävä lähimpien naapurien yhdistämiseksi 
yhteisiin yrityksiin. Karjanjalostus 

oli yhteisin yrityksin saatava käyntiin, hankittava 
yhteinen kantakirjasonni ja siten päästävä 
nykyisestä sekarotuisuudesta, joka varsinkin 
pien viljelyksessä oli turmiollista. Tuntuihan näet 
juuri pienviljelijän oloissa rajoitettuine 
myyntimahdollisuuksineen erikoisen räikeänä eroitus, 
jos möi sekarotuisen teurasvasikan tai rotuvasikan, 
josta kilvan kiisteltiin. Ja sama oli laita muillakin 
aloilla. Yhteistoiminta, siihen oli pyrittävä ja 
siihen täytyi päästä, sillä yksin siinä piili pienviljelijän 
voima. 

Miltei lukemattomat olivat todella ne kiihkeästi 
vaativat käskyt: sinun pitää, sinun täytyy! 
jotka tulevaisuutta ajatellessa tulivat Kivirannan 
isännän mieleen. Olisi pitänyt ehtiä yht'aikaa 
kaikkialle. Hän oli kuitenkin jo tottunut »kiiruhtamaan 
hitaasti», tekemään työtä hiljaisella ahkeruudella, 
mutta suomalaisella sitkeydellä, joka 
ei käden käänteessä tee ihmeitä, mutta joka ei 
myöskään kesken väsy, vaan johtaa asiat päätökseen. 
Tätä tapaa aikoi hän edelleen noudattaa, 
tehdä työtä järkähtämättömästi päämääränsä 
silmiensä edessä, mutta tasaisesti, hyppäyksiä 
välttäen. Mitään uutta ei saanut halveksia, mutta 
mihinkään ei myöskään saanut heittäytyä suinpäin 
ja harkitsematta. Kaikki uudistukset oli 
alettava vähästä ja vasta sikäli laajennettava 
kuin kokemusta karttui, mutta silloin olikin asiaan 
käytävä täysin ottein ja täysillä voimilla. 

Niin puutteelliset kuin hänen saavutuksensa 
siis monessa suhteessa vielä olivatkin, olivat ne 
kuitenkin omansa kannustamaan eteenpäin ja 
antoivat Kivirannan isännälle rohkeutta luottavasti 
ja toivehikkaasti katsoa tulevaisuutta kohti. 



LAAJEMPIA VELVOLLISUUKSIA. 



Mikä salaperäinen voima piileekään maassa 
ja kaikessa mikä siihen kuuluu, mikä tenho kätkeytyykään 
kotiin, joka rauhaisana seisoo kukoistavan 
luonnon keskellä! Joka kerrankin on tuollaista 
kotia omanansa katsellut keväisenä päivänä, jolloin 
käet kilvan kukkuvat, kukkaset tuoksuvat, mehiläisten 
iloinen surina täyttää ilman ja maa näyttää 
pelkästä luomisen riemusta työntävän uumenistaan 
kymmenkertaisen kasvun, hän on saanut 
tuntea jotain sanomattoman ihanaa. Ja joka 
tämän lisäksi on itse ollut tuota kotia rakentamassa 
A itse noita peltoja raivaamassa, itse viljan 
ja kasvit kylvänyt, puut ja pensaat istuttanut, 
hän saa tuollaisena hetkenä kokea ehkä eheimmän 
onnentunteen, minkä elämä voi tarjota. 

Ja se on valtava tuo tunne ja siihen sisältyy 
paljon. Se ei ole ainoastaan ihastusta ja kiitollisuutta 
kaikesta siitä kauniista, mitä luojan vapaa 
luonto meille tarjoo. Se ei myöskään ole omistamisen 
iloa sinänsä ja tuon käsitteen tavallisessa 
merkityksessä, vaan iloa siitä, että omistaa jotain 

niin sanoaksemme ikuista, jotain, jossa elämän ja 
luonnon ikuiset voimat piilevät odottaen, että 
käyttäisit niitä hyväksesi, jos sinulla on siihen 
kykyä ja voimaa. Ei se myöskään ole pelkkää 
työn tuottamaa iloa, tyydytystä saavutetuista 
tuloksista, vaan se on samalla pyhää innostusta 
uusiin yrityksiin, hiljainen vala uhrata elämänsä 
ja voimansa juuri tuohon työhön, joka kykenee 
kaiken tuon ihanuuden ilmoille tuomaan ja noin 
suurta siunausta ympärilleen levittämään. 

Kaikkea tätä ja vielä paljon muuta hennompaa 
ja hienosyisempää tuohon tunteeseen sisältyy ja 
ken sitä kerrankin on kokenut, hän on ikuisiksi 
ajoiksi maan lumoissa, häntä yhdistävät maahan 
näkymättömät siteet, joita ei mikään kohtalon 
isku kykene katkomaan. Ei mikään muu työala 
ole siinä suhteessa maatalouden veroinen, ei 
mikään muu työ kykene tekijäänsä niin eheällä 
onnella palkitsemaan, mutta ei myöskään mikään 
muu työ ole niin välittömästi luonnon ja elämän 
alkuvoimien kanssa tekemisissä ja vain sikäli 
kuin ihminen pysyy lähellä luontoa, sen terveiden 
vaistojen ja alati uudistuvan sisäisen voiman 
vaikutuspiirissä, vain sikäli saattaa hän säilyttää 
hitusen todellista vaatimatonta onnea aikamme 
keinotekoisen ja onton elämän pyörteissäkin. 

Aikamme kirous on rahan ja arvoasemien kiihkeä 
tavoittelu. Raha on hyvä ja se on välttämätön 
välikappale, mutta yksin se ei tuo onnea. Ei myöskään 
korkea arvoaste, yhteiskunnallinen asema 

sellaisenaan tee ihmistä onnelliseksi, se voi hetkellisesti 
tyydyttää itserakkautta, mutta oikeasta 
onnesta tuo tunne on kaukana. Vai miksi etsivät 
kaikki nuo, joilla on rahaa yllin kyllin ja korkeat 
asemat, miksi etsivät he kuumeisesti unohdusta 
huvien ja nautintojen pyörteistä, niiksi eivät 
he levitä onnea ja viihtymystä ympärilleen, jos 
heillä kerran onni osanansa on? Ja miksi eivät he 
tee kotejaan onnellisiksi, miksi ei heillä palatseistaan 
huolimatta sittenkään edes ole kotia? Vain 
siksi, että he elävät niin kaukana luonnosta* 
etäällä elämän alkulähteistä, joiden partailla 
myöskin hiljainen onni asustaa. 

Se on pienviljelys, jonka tulee palauttaa onni 
maailmaan, jonka tulee uudelleen rakentaa tänne 
koteja. Elämä on menossa väärään suuntaan ja 
se on pienviljelyksen korjattava. Ja se voikin 
sen tehdä. Ei niin, että sen tulisi tehdä kaikista 
pienviljelijöitä, mutta niin, että se omalla esimerkillään 
osoittaa elämän todelliset arvot ja todellisen 
onnen edellytykset. Meiltä ovat kodit häviämässä. 
Niitä saattaa menestyvä pienviljelys luoda 
kymmeniätuhansia. Meiltä on uskollisuus katoamassa, 
työn ilo kuolemassa. Pienviljelys kasvattaa 
ihmisiä, jotka ovat uskollisia itselleen ja 
toisilleen, sillä se opettaa luottamaan itseensä, 
mutta samalla käsi kädessä toisten kanssa voittamaan 
yhteiset vaikeudet. Ja pienviljelys, tekee 
työn iloksi, sillä se tarjoo työtä kauneudessa, 
työtä, jonka tulokset näkyvät heti hiljaisena hyvinvointina 
ja kotoisena onnena. 

Tämän tapaiset ajatukset liikkuivat Kivirannan 
isännän mielessä, kun hän palasi kiertokulultaan 
ja onnellisena katseli kesäisessä kukkeudessa lekottelevaa 
Kivirantaansa. Kuluneena kymmenenä 
vuotena oli hän jo päässyt pitkälle ja ellei aavistamattomia 
onnettomuuksia kohtaisi, tulisi hän 
seuraavana kymmenenä vuotena varmasti pääsemään 
sangen lähelle toivottua ihannetta. Hän 
olisi silloin ei ainoastaan hyvin toimeentuleva, 
vaan suorastaan melko varakas mies, niin pienviljelijä 
kuin vain olikin. Eikä Kiviranta kuitenkaan 
ollut missään suhteessa erikoisen edullinen 
viljelystila, vaan löytyi tuhansia jopa kymmeniätuhansia 
pikkutiloja, jotka olivat yhtä edullisia, 
vieläpä parempiakin. 

Miten arvaamaton merkitys olisikaan niin ollen 
koko maalle, jos ne kaikki olisivat edes siinä kunnossa 
kuin Kiviranta. Mitä tietäisi se taloudellisessa, 
mitä yhteiskunnallisessa suhteessa! Eikö 
todellakin* asia ollut sen arvoinen, että kaikkien 
hyvien voimien koko maassa kannatti yhtyä 
työhön sen edistämiseksi? Yhteisvoimin olisi 
epäilemättä siinäkin paljon saavutettavissa, eihän 
enää vaadittu muuta, kuin antaa odottaville 
työaseet käteen, antaa heille ne tiedot ja taidot, 
jotka yhtyneinä pyhään innostukseen kykenivät 
muuttamaan karut korpemme kukoistaviksi 
»Kivirannoiksi». 

Niin, siinä oli epäilemättä tehtävä, joka velvoitti 
jokaista, mutta ennen kaikkea se velvoitti 

niitä, jotka Kivirannan isännän tavoin itse olivat 
saaneet kokea menestyksellisen pien viljelyksen 
siunausta. Heidän tuli nousta huutavan ääninä 
korvessa julistamaan eksyksissä oleville tietä 
kohti turvattua taloudellista asemaa ja hiljaista 
kotoista onnea. 

